url: =Zomite kimakaihzia ding ~ Dr. Pau Khan En :: ZOMI DAILY\nposted on 3 June 2016 at 7:01 am Lomkholna: Article, Paukhanen\nEi Zomite pen tangtawng peka kipanin makai kiciantak a neite ihi hi. Khuasung tangvalte giahkhawmna Sawm ah Sawm Upa i nei-a, Sialcinna mun ah Sialcing Upa nei-in, khua sungah Lawm Upa, cih bangin makai nei diudeu-in tua makaite’ thu zong a mang siam mahmahte ihi hi. Ahi zongin i pupa biakna panin Khristian biakna i suah ciangin a pawlpawl (denomination) in i kikhen hi. Ka muhkhialh ahih keileh, Pasian’ thu hong tunma-a i kimakaihziate sangin Pasian’ thu hong tunzawh i kimakaih haksazaw leh kipumkhat thei lozaw-in ka kimu hi. Tua ahih manin Zomi makai khempeuh in i ngaihsut dingin thupi thum kong gen nuam hi.\nZomi makai gina khat ihih zawh nadingin i minamte’ thuak gentheih haksatna le amaute’ thuumna taunate i zak phot ding kisam hi. Tuate i zak khit ciangin amaute’ mun ah ei kikoih-in amaute tawh tua haksat thuaknate i thuakkhawm ding (identification) kisam masa ding hi. Tuhun laitakin Zomite in nek le dawn, silh le teen, inn le lo-a kipan leitung nate ah zawnna le giautaunate hangin thuumin, tau-in i om hi. Tua bangmah-in i nuntakna khempeuh (all sectors of life) ah kithutuah diamdiamna om thei loin thuumin tau-in i om hi.\nZomi makai khempeuh le mailam ah makai lai ding khempeuh in hih Zomite’ thuumna tauna le kahnate za-in i thuakpih ding kisam hi. Hih munah i etteh ding (model) in a mipih Hebrew mite a makaih Moses ahi hi. Moses pen biakna makai hi loin minam makai (national leader) ahi hi. Tua banga minam makai picing a suah nadingin amah in a minamte’ gentheihna, thuumna tauna le kahnate thei-in amah mah zong kinawlkhin loin a minamte tawh thuakkhawm hi (Paikhi–––atna 3).\nII. I MINAMTE KIANGAH I GEN DING THU NGAHNA (Message)\nI minamte’ thuumna, tauna le kahna awte i zakkhit ciangin i lungsim hong khoih-in veina i neih leh minam makai kisuak zo pan hi. Tua banga minam makai i suah nadingin ka minamte kiangah bang thu (message) gen ding ka hi hiam? ci-in ngaihsut ding kisam hi. Hih banga gen ding thu (message) i ngah nadingin tua minamte bawl-in acing akem Pasian’ deihna i theih masak ding kisam ding hi. Biakna khempeuh in a kan le a zon pen uh thu in Pasian’ deihna ahi ki-itna (love), thuman (truth) le thutang (justice) cihte hi-a, hih thute i minamte tungah i lah ding ahi hi.\nTua banga i lah ciangin eikia bek hi loin i makaihpih dangte tawh lawngkhata ginkhop ding (common voice) kisam ding hi. A tuamtuamin ging lehang i mipihte in hong zui thei lo ding uh hi. Hih mun ah i etteh ding (model) in Pasian’ mizat a minam makai Gideon ahi hi. Gideon pen biakna makai hi loin Midian minamte netniam Hebrew minamte’ makai (national leader) mah ahi hi. Amaute a nenniam a gal uh Midian minamte a zawhzawh nadingun a makaihpih mi 300te tawh “Topa ading le Gideon ading namsau khat” (A sword for the Lord and for Gideon) ci-in lawngkhatin gingin awnghuan uh hi.\nTua lawngkhata a ginna uh aw in vaang nei-a, Midian mite lau-in taimang uh hi (Thukhente 7:19-25). Zomite lakah makaite in i minamte i makaih lahna pen makai khempeuh lawngkhatin ging loin lawng tuamtuam tawh i gin hang hipen hi. Zomi makai khempeuh in a tunga i gen i minamte veina nei takpi-in thu le la kikum khawmin lawngkhatin ging leng, i makaih lah ding om lo hi.\nIII. MINAMTE AI-AWHIN NASEP KHIATNA (Advocacy and Action)\nZomite vei-in, huai-in i makaih nop takpi leh ei angsung khual masa loin i minamte ai-awhin gimna tawlna, supna baina thuakin amau adingin luangkham ngam a, i sep i bawl i makaih kul ding hi. Hih mun ah zong i etteh ding (model) pen minam makai Moses mah hi ding hi. Hebrew minamte in Moses omloh kalin Jehovah Pasian nusia-in bawnglim bawlin a biak uh ciangin Pasian hehin tua banga bawnglim a bia Hebrew minam khempeuh thahlup khit dingin sawm hi.\nTua hun laitakin Moses in, “Topa aw, amaute’ mawhna maisak inla, na laibupi sung pan a min uh suphiat kei in. Tua banga amaute’ min sukphiat ngeingei a kulleh keima’ min suphiat zaw in” ci-in a mite ai-awhin, amau taangin ama’ luang kham ngam hi (Paikhiatna 32:31-32). Hih pen ai-awha nasepna (advocacy) ahi hi. Zomite i it leh, i ngah ding mimal hamphatna, le min le zate sum ngamin i minamte tangin i thuak ngam ding kisam ding hi. Zomite i kimakaih lahna pen makaite in hih supthuaka makaihna kisam hikha ngelngel ding hi hang. I mipihte hai lo uh hi. Kua in supthuakin minam ai-awhin hong makaih hiam, cih hong en gige uh hi.\nA munmuna om tuhun laitaka Zomi makai khempeuh le mailam Zomite makaih dinga a palh lai ding Zomi makai ding khempeuh aw, hih a tunga thupi thumte phawkin i minam makaih dih ni. Hong kilamdang takpi ding hi. Thu gengenna bek le khiatna nei lo lai mawk gelhgelhna bek tawh Zomi makai kisuak zo lo ding hi. Zomi khat Zomi makai cingtaak ding le cingtaak lo ding ahihna pen a laigelh le a thugente bek tawh kikhentat thei lo-a, a tunga thu thumte a nuntakpih ding kisam ding hi. Atomin ci lehang, Zomite makaih zawh nading pen manpiak (paying the price) a kul ding ahi hi. Man tampi pia-in i Zomite kipumkhat a, a khantoh theih nadingin Pasian in Zomi makai tampi hong pholhsuah tahen. Rev. Dr. Simon Pau Khan En (GZA Makaipi)\nPrevious: Kiniamkhiatna bangzah takin thupi\nNext: Na Pa Kua? ~ Rev. Khoi Lam Thang


timestamp: atn

url: =Ngaihsutna nam 4 te ~ Lengtong Pauno :: ZOMI DAILY\nNgaihsutna nam 4 te ~ Lengtong Pauno\nposted on 3 September 2016 at 12:29 am Lomkholna: Article, LengtongPauno, Politics\nKapil kasiam teh laigelhding cimawk leng, ka sihdongmah kagelhloh hongkul mawkding ahihteh kahai, lamtak akitel mahmah pi mahin zumlesaili a si omlo cih bulphuhin thu tawmkhat honggelh nuam ing. A lungluut khatlenih aom khakleh kacihna hi. Ka thu gelhnopte pen thulu neu 4 in hong khen ing.\n(1) Muhna zai leh muhna toi (kuaciik)\nMi khatin leitunga munlemual, khualetui khempeuh akiimveel khitciangin America gam, munkhempeuh akimuhtheihna innsangpen dawn ah ateengphial zongin, a thumuhdan, a thugendan leh internet sung khawnga athugelhdan te akipan etc… mitampi’ muhpih san’pihtheih om tumteeng lo a, ama muhna bekmah sialpi saipi asa tepawl pen, muhna zai hilo in muhna toi ahihi. Hicibang mite’ thumuhna toi lua kisa in amahleh amah nangawn akimu zolote ahihi. Thumuhna icihpen mittang tawh etna muhna hilo in, mitsiin’sa a muhna ahihi. A kilangh lo mualpang khatlam aom nate, muhpaihlet theihna (vision) ahihi.\n(2) Ngaihsutna picing leh ngaihsutna naupang\nMi kimkhat akumcing mahmah khinnapi, angaihsutna naupangvai mahmah thei a, kimkhatpen naupanglai mahmah napi angaisutna uh picing mahmah thei hi. Ngaihsut picing icihte in upa lungsim, makai lungsim neipah uha, thuaksiam dawhsiamna, niamkhiat zawhna, itna khualna, veiina, deihsaknate neipah uhhi. Hihding, gending, gelhding ahizongin, nakhat pepeuhah asiadingleh aphading geelphapha phot uha, tuakhitciangin gamtaangpan uhhi.\nNgaisutna naupangte ahih lehbel Penglam galkap namte hi uha, hih’ hihleng, hih genleng, hihthu gelhleng bang aci tam! cihte, siading maw, phading cihte neivetlo uhhi. Amaule amau ahihna uh kitello ahihmanin zahtaak neilo, kuamah thusimlo in angaihsutna uh ki zangdawn’muan’ gawpmang uhhi.\n(3) Innbul khuak leh daipaam khuak\nInnbul taktak icihte pen pilepu, nulepa, talemo leh tute (pilepu’ tusawn’) cihbangin khangli bang kithuap thei hi. Innbul innkuante ah, khualletual pan ahizong, gilkial dangtaak zinleleengte’ neekledawn ding akhing asa, avot alum atawntungin omden ahihmanin innleeng khempeuh gilvah leh lungnuam takin innlam zuan uhhi. Tuamah bangin innbulkhuak neite in, midangte’ lungnop nading, khatlekhat ki it kilemh nading, minam pumkhat suah nading, khan’toh nading cih thu manpha la manphate genkhia, hawmkhia in lai in gelhkhia uha, amipihte lungtai lungnuam sakin khamuangsak mahmah uhhi.\nDaipaamte leuleu pen khualletual pan meeltheihte, azawlte uh hawh mah lezong, innah om ngeilo, kong kikalhden hi. Ommah le uh zong akhing asa, avot alum cihte neizo ngeilo uh ahihmanin innleengte gilkial lungzuang sa in innlam zuan kik uhhi. Tuabang mahin daipaamkhuak neite ahih uhleh ahihna peuhpeuh uah mite buaisakin, mite’ lungsim nawngkaisak hi. Agen, ahawm leh agelhkhiat thute un ki it kilemhna, kipumkhatnate susia zawsop hi. A minam khenkhamin sehsat uha, asin alung satneen in a ngawi thalh nuamlai uhhi.\n(4) Nampi lungsim leh namneu lungsim\nNampi lungsim icihte pen a lungsim uh thuuk hi, zai hi, saang hi, sau hi, duai in neem hi. Mi khempeuh tawh kithuah thei a, mi namcin’tawh zong kipawl thei hi. Pasian leh mite’ mai ah maipha ngah hi. A hangin, amah’n a lungsim ukzo a, a kam amuk keemsiam hi. A lungsim a suak khempeuh hihpah, genpah, gelhkhia pah ngeilo hi. Midangte’ adinga phattuamna a om dingte bek ah gamtaang hi. Ko’ nampi lungsim aneite, kumpi nam, ukpi nam, go/gamhluah namte hi ung ci in a mahmah kigenngei selo hi. A tuahphat, a tuahsiat, ahauh, azawn’ cihte kuamah’n tel zolo hi.\nNamneu lungsim icihte leuleu pen a lungsim uh dai hi, toi hi, niam hi, tom hi, ngotin khauh hi. Ama thu bek thusa ahihmanin mi tawh kithutuak theilo a, kuamah tawh kipawl theilo hi. Thukante kullo in ama nasep konglak vak khatin zong thei hi. Lawhcin’na, hamphatna khat ngah lehtaangpi’ theihin kilanghpah zihziah hi. Mi’genma in amahmah ki phat pah malam a, kua ma dotlohpi in ahihna ki gengen hi. A lungsim ukzolo a, akam amuk keem theilo hi. A lungsim a suak peuh hihpah, gen pah, gelhsuk pah ahihmanin asia tampi kihel hi. Ko’pen nampi lungsim anei, kumpi nam, ukpi nam go/gamhluah namte hi ung ci in atapkualpan awng awng hi.\nTheihman hilo, veiina deihsakna bek tawh,\nPrevious: GZA in Laaitui lo cim innkuan te huhna pia ~ Zingsol\nNext: Christian Hymn te’ tangthu: A Thu Ka Gengen Nuam Hi


url: =- Laibu Saal\nHome > US Kumpite Tangthu >\nOBAMA MANGPHAKHAKNA LEH PRESIDENT ALET SUNGA THUPIANG TOMKIM.\nObama in White House (Inn Kangpi) sungah a teen theihna ding Jan. 20 ciang bek hun nei lai ahih manin amah a gumte kiangah mangpha khakna thugenna tawpna "final farewell speech" kici kam vaikhakna tawpna ding thugenna a neihna ah, "Kilaihna Omsak Thei Hi Hang [Yes We Can (Change)] cih President za ka tuh ding panin tangkopih bel i ka neih pen President kum 8 ka let sungin "Kilaihna I Omsak Takpi Hi" (Yes We Did) ci-in gen a, ka goluah/a kiluahsawn/innluah za (legacy) na kizom paisuaksak un la, i thoh (rise) a, kiat/tuk (fall) leh zong i tho khawm dinga, i tuk khawm ding hi," ci-in gen hi.\nObama' President sunga thupiang tomkim et pakna:\n# March 10,2011 in NATO makaihna tawh Frace leh UK in Libya a simna ah US kigolhpih a, tu dong Libya gam buai ven nak sangin kumpi thum leh gamnuaimi pawl tuamtuam ten amau hatna mun tek uk uh a, Libya gam pen UN thukimna bangin vanleng lentheih lohna ding mun "no-fly zone" kici kibawl hi.\n# May 2, 2011 in US in million tampi tawh huhna a piak den Pakistan gam-a om Abbottabod khua-ah US in Navy SEALS galkapte sawl in Osama bin Laden kithat hi kici hi. Navy SEALS ten Osama' luanghawm tuipi sungah kipaai hi ci pong uh hi. That takpi leh leitunga "Most Wanted Man" ci-in US in Osama' luang US ah pua-in pawi kham liang dingun upmawhhuai hi. News pawl khatin Osama pen US ten that lo uh a, kal (kidneys) natna hangin si hi ci uh hi. US NSAte' surveillance thusim pholakkhia Russia gambeel Edward Snowden in May 10, 2016 in Osama hing lai a, Bahamas gamah om a, USte' secret agent CIA ten khasum (pay roll) kha khatin $100,000 ta pia den uh hi ci hi.\n# Sept. 2014 in US in Syria president laih khiatna dingin rebelste sum leh training a piak bek tawh lungkim loin Syria tung lam panin kap hong kipan hi. October 2016 in Syria galkap ten ISte Deir ez-Zor ah a umcih lai un US ten ISte hutkhiatna dingin Syria galkapte 62 a kaplup ban uh-ah 100 kiim kapliam uh a, ISte tua mun panin kihemmang thei uh hi. Russia in zong ISte' namgimtui puakna mawtaw kap dingin a kithawi lai un CIA ten vanleng panin thuzaksakna laidal lompi (pamphlet) Russiate kap ma minute 45 in va khiat uh a, kikhemkhia dingin thu zasak uh hi.\n# Dec. 28, 2014 in US in Afghanistan 2003 in a sim pen galdona kizo ta hi ci-in a tangko hangin tu dong a bei thei lo gal dodo lai uh a, tu lianin galkap 9,000 kiim koih lai hi. (Obama in President ka cin' leh Iraq leh Afghanistan panin galkap khempeuh ka la khia ding hi a cih hangin pawl khat bel la khia tei napi-in sawl behbeh kik leuleu a, a bei thei lo gualzawhna om mel lo gal dosaksak lai hi).\nObama pen kilemna thu muttholpu ahih mah bangin leitung thukhum/thukham palsat in tuithei vangleng (drones) tawh Pakistan, Yemen leh Somalia gamah gamnuaimite kapna dingin drone zat nakpi takin behlap a, nautang tampi in sihlawh hi. Bush hunin US in drone 51 vei zang a, Obama' hunin 372 vei kizang hi.\nDrones kizatna hangin a si zah:\nGamnuaimi (militants) - Nautang (civilians)\n2008 : 223 - 28\n2009 : 387 - 70\n2010: 788 - 16\n2011 : 420 - 62\n2012 : 268 - 5\n2013 : 145 - 4\n2014: 145 - 0\n2015: 57 - 0\n2016 : 8 - 0\n- World News Daily Report\nLai gelhpa in Laibusaal ading Phalna hong piakna :\ndate: Wed, Jan 11, 2017 at 7:26 AM\nsubject: OBAMA IN MANGPHAKHAKNA THUGENNA A GENNA AH A INNLUAH ZA A KIZOPNA DING A DEIHNA THUGEN + OBAMA PRESIDENT LET SUNGA THUPIANG TOMKIM\nTaangthu Thuluui/Articles US Kumpite Tangthu\nItem Reviewed: Description: Rating: 5 Reviewed By: Cinpu Zomi


url: =Tg. Zam Khan Suan (Taakkhawl, kum 35) sihvuiding zaksakna :: ZOMI DAILY\nposted on 30 July 2015 at 12:14 pm Lomkholna: Dahpihna, News, Zomi\nSuahni : 27. 07. 1980 A Pa : Tun Khua Pau\nSihni : 28. 07. 2015 A Nu : Ngiak Khan Khua Huai\nVuini : 30. 07. 2015 A Khua : Taakkhawl\nHanmual: Sepang A Beh : Taanghau\n2-4pm Sepang han mual Selangore\n1. Hun uk : Sia Thaa Mung (Thuvanpi ZSM)\n2. Mipi lasakna : No. 2\n3. Innteek thu zaksakna : Tg Thang Ngo Lian\n4. Zum pan thugen na : Kam Lian Mung (ZSM President)\n5. Inntek thunget sakna : Rev. Thawng Khan Sut (Pastor CMF)\n6. Mangpha khakna la :\n7. Hehnep na : Rev. Gin Khan En (Pastor MZCC)\n8. Mipi lasak na : No. 4\n9. Hanlam zotna………………………………………….\n10. Lei ah ap na : Rev. Gin Khan En\nSanngampa Tang Suanpui pen Phaaikhua a teng Pa Tun Khua Pau (Tanghau beh) leh Nu Ngiak Khan Khua Huai te sung pan in 27.7.1980 ni in Taakkhawl khua ah suak aa, pianpih sanggam 4 lakpan a Upen ahi hi.\nMalaysia tunna leh Hun nunung:\n2006 kum in Kuala Lumpur Malaysia hong tung a, 2010 kum in Jaho Bahru ah kituah a, ah ngaploh zel ciangin Sultanah Aminah zato J/B ah kipuak in 28.7.2015 Tuesday, 3pm hun in Topa kiang hong zot santa hi.\nKa it mahmah ka USuanpui in lam-et lohpi in hong nusiat ciangin khim zingpi sung aom bangin ka cihna ding uh theilo in ka om uhhi. Zomi te kipawlna ZAM/ZSM zumpi ka koh ciangun zumkong, mangkong ah dingin ka sinkham na khempeuh uh hong dawnin zumvai khempeuh hong sepsak ban ah JB panin Kuala Lumpur ciangdong ah aluang hong puaksak in lungkim huaitak in hanleitang ngah dongin hong sepsak, hong vaihawm sak ahih manun lungdamna lianpi ka ko phapha uhhi. Zomi zumpi a Zum nasem khempeuh Topa’n thupha hong piaksak semsem ta hen.\n⦁ Kam Lian Mung 016-9956 231 (Lutangpi)\n⦁ Thaa Mung 016-6465 375 (Thuvanpi)\n⦁ Joseph Tuangpu 016-2544 093 (Sumkempi)\nPrevious: Malaysia gamsung ah Police Headquarter meikang\nNext: Ngeina leh Christian Upna (8) ~ Rev. Fr. Damian Dal


url: =Kumcingnailo Driver numei khatin piteek khat taihlum ~ ZD :: ZOMI DAILY\nposted on 25 March 2017 at 3:11 pm Lomkholna: Malaysia, News, Sawltak, World\nMalaysia, Alor Setar ah kumcingnailopi in mawtaw ahawl khatin nupi kum 65 aphakhinkhat taihlum cih theStar pan kiza hi. Tua nupi kum 65 aphakhin pen Motorcycle atuang hi a, lamzingneu khatpan in hongpusuak in lamzikpi kantanding apai laitak in mawtaw tawh kiphukha ci’n Padang Terap District Police Chief khatin genkhia hi.\nKumcingnailo Driver acihpen numeino kum 16 bek aphapan khat hi a, ahunlap in Brake sikmanlo ahih manin, Motorcycle atuang piteeknu pen taihpha in aphualmah ah sipah cihi.\nPiteeknu aphutkhak khitciangin amawtaw lenkip zolo, Control theilo ahih manin taisuak in guamsung khatah kiasuk in khawlpan hi.\nKuala Nerang, SK Pedu geiah zanni nitaklam 5pm hunpawl in thupiang hi a, taihlup athuak piteeknu pen amin Lijah Mat Hashim kici hi.\nPolice Chief ii genkhiatna ah Driver nupen kum 16 bek aphapan khat hi a, Driving Licence zong neinailo cihi. Mawtaw sungah adang numeino kum 16 aphapan khattawh atuangkhawm uh hi a, tua numeinu zong tawmkhat liam cih kiza hi.\nMotorcycle tawh atuang piteeknu pen mawtaw in aphuakkhak ciangin Meter 21 sungbang talkaih khagawp cihi.\nRelated: Malaysian Chemical Engineer numei khat mawtaw Accident in si ~ ZD\nFire and Rescue Department Spokesman khat ii genkhiatna ah hih Accident vaipen nitaklam 5.15pm hunpawl in hongki zasak ci a, kidelhpah in aphual ah 5:30pm hunin katungthei uh ci’n genkhia hi. ZD Sawltak #zomidaily\nPrevious: Master of Theology ngahthak Rev Thomas Tun Sian Mung\nNext: Oklahoma City pan akibawlkhia Aksa sungah asianglo om ahih manin Recall kibawl ~ ZD


url: =New York aom President Trump ii neihsa Trump Tower meikang, mi 3 liam :: ZOMI DAILY\nposted on 9 January 2018 at 1:33 pm Lomkholna: News, Sawltak, USA, World\nUSA, New York khuapisung aom Trump Tower pen meikang in mi 3 liam cih Monday ni in New York Fire Department te’n genkhia uhhi. Manhattan khuasung, Trump Tower ii atunglam akang hi a, aliamte lakah khatpa pen liamngawh mahmah cihi.\nHih Trump Tower kici Building inngolpi pen U.S. President Donald Trump ii neihsa hi a, tua meikat laitak in amahpen Washington ah aomlaitak ahihi.\nAbeisa President asepma in Donald Trump pen hih innpi sungah aomdenzaw hi a, “Triump’s Primary Residence” ci’nzong akitheikhat ahihi.\nAliam mi 3 te lakah khatpa pen meiphelh Firefighter te hi a, inntung panin meikuang hangin athemkia te in dengsukkha in aliam ahihi. A nuntakna abeilawh liangding in aliamgawp ahihsamloh hangin, liamngawh simsim ahih manin, zato kipuak hi. Adang aliam mi 2 tepen aphual ah kibawlpah uhhi.\nPresident Trump ii tapa ahi Eric Trump in ama Twitter tungah agelhkhiatna ah hih meikang pen Trump Tower ii atungkhum akang cihi. Cooling Tower aom meikhau “Electrical Wire” meikang cihi.\nNew York Fire Department tepen ahunlap in hong tungpahlian uh a, naseppen kician sitset mahmah uhhi. Hih meiphelhna ah akihel #FDNY te tungah kalung uh dammahmah hi ci’n gelhkhia hi.\nFire Department te genna ah meikuang pen Building innpi ii asunglam hilozaw in, apualam atungkhum akang ahihi. Meikhu pen Vent panin pusuakkhia a, ahi zongin innsunglam ah meikuang kilawhlo hi ci’n Manhattan Borough Commander Assistant Chief Roger Sakowich in genkhia hi.\nVideo: Three injured in fire atop N.Y.’s Trump Tower, officials say\nMeikatna ahangpen aki kancian laitak hi ci’n Fire Department Spokesman khatin genkhia hi. Hoihtak ki kancianding, Investigation kibawlding a, athu akicingin akitheih ciangin Result ki khahkhia dinghi ci’n Firefighter Jim Long in genkhia hi.\nMeikat akipatna pen Trump Tower ii atungkhum inndawl 68 Story panin akipan hiding kici hi. Meikuang pen zingsang 7am hunpawl in akipan hi a, tuazawh Minute 15 khitciang in ki phelhzo pahhi ci’n Fire Department te’n pulak uhhi.\nMore: Philippines gamsung aom Shopping Mall khat meikang in mi 37 si\nMeiphelh dingin Firefighter leh Medical Crew bekbek akigawm in 84 in delhpah uhhi. Trump Organization ii azumpi Headquarters zong Trump Tower mahah akikoih ahihi. Sawltak #zomidaily\nPrevious: Malaysia, Kota Baru aom Methodist Christian biakinn leh Hindu Temple ah Petrol Bomb kilot\nNext: Khamtung gam a Pasian thu lutzia tawmkhat ~ Gin Khan Nang


url: =ZSS 5: Lungsim Thukham Palsat - Zomi Adventist Innkuan\nLesson 5: Oct 26 – Nov 1\nLungsim Thukham Palsat\nSabbath Nitaklam October 26\nTukaalsung sim ding: Nehemiah 5: 1-5; 5: 7-12; 5: 14-19; Paikhiatna 21: 2-7; Micah 6: 8; Thuhilhkikna 23: 21-23.\nKamngah: “Tuni mahmah in a lote, a olive lote, a innte uhleh a meet in na lakuh sum, an, lenggahzu leh sathaute, amau tungah piakik un” kaci hi. (Nehemiah 5:11).\nHauhna leh zawnna, mizawng leh mihau kikal a ki lamdanna te tuni ciangdong mah mite’n lung himawh mahmah uhhi. Zeisu in bel “note lakah mizawngte om tawntung hi” (Mate 26: 11) cihi. Mizawngte huhse kullo danin kingaihsun zaw phial hi. Lai Siangtho in bel, eilam sepding peuhmah pelhlo ding deih hi. Ei leh ei Christian i kici ngam diam?\nJerusalem lamkikin a buai mahmah kawmkal ah, mizawng mihau ki deidan na bek hilo in, mihaute in mizawngte simmawhbawl uhhi. A saltan mapekpan kipan a omsa khat hi a, a ciahkik uh ciangin zong hong thokik hi.\nTu kaalsung tengin, thukhun lui, Nehemiah nasep daan, tu hun a kizangte i sin ding hi. I simsuksuk kawm in, tua ki nenniamna a sukzawsak laimal “thukham laimal” peuh vangliansak zawlo in, Zeisu’ nuntakzia kilangsak zaw ding hi.\nNehemiah 5: 1-5 simin. Hih tengah bang thu piang hiam? Mite’n bangthu hangin kap uh hiam?\nMipite in, Nehemiah’ makaihna sungah, ki pumkhat in langdonate maingat uhhi. Pualam pan hongpai simmawhnate langkhatah ki pumkhat mahleh, a sunglam ah bel, ki thutuak khollo uhhi. Pualam gal nakpitak dokhawm hi napi, a sunglam a kitamhsa ahi hi. Makaite leh mihaute in, amau meetna dingin mizawngte zang thei mahmah uh ahih manun, mi zawngte in suahtakna dingin kap uhhi. Innkuan pawl khat in bang annek ding zong neilo uhhi. Pawlkhatte leuleu kial tunsungin inn leh lo zuak khin in, bangmahnei nawnlo uhhi. Pawlkhat in, Persian kumpi tungpan sum tawi la in, atate uh sal tangsak uhhi.\nHaksatna hong tunna bulpi in, kialpi leh phiangsiah hi a, kumpi tungah siah a piak zawhloh uh ciangin, vengte kiangpan leitawi la uhhi. Persia kumpi in zong a siah, Judah gam adingin, kumkhatin ngun dangka 350 (Neh. 5: 1-5) la uhhi. Phiangsiah pia zolopa khat in, leitawi zong masa hi. Kumkhat a piak zawhloh khit, a kumkik ciangin, a leibatsa ading vaihawm kulpah hi. Leiba taang in salsuah zong kulzel hi. Leitang a taanuh ciangin, atate sal dingin paisak in nasem in leiba loh uhhi.\nEima nasep khat peuhpeuh hangin haksatna khatpeuh i thuak thei hi. Eima khialhna omhetlo in zong kinatlawh gawpgawp thei hi. Atung a bangin, kumpithu tawh haksatna thuaklawh in, a zawnlawh mi zong omthei hi. Zawnna khau in amau mancip in, suahtak na’ng lampi omtheilo hi.\nSum leh pai vai in a nencip mite bangzah hehpih huai hiam? Lai Siangtho in a gengen hi thute tungpan bang thupuak peuh i ngahthei tammaw?\nLungsim Thukham Langdo\nNehemiah 5:6-8 leh Paikhiatna 21:2-7 simkhawmin. Bang hangin Nehemiah heh mahmah hiam?\nTuni tu hun teh i zat nawn kholloh hang, sal cihpen tanglai panin kizang mah mah hi. Nu/Pa gel in amauteek ahi a, tate khat peuh ahi zongin, sal in kizuak ziau uhhi. Nu/Pa in atate sal a zuak theihna’ng thu nei uhhi. Hi mah taleh, Pasian in, a kizuaksa sal khempeuh, kum sagih a cin ciangin khahkhia ding cihi. Mikhat a khantawn a sal a suak theihlohna dingin, Pasian’ vaihawmna ahi hi.\nLeitawi dingpen, thukham in phalmah taleh, a meet laakding phallo (Paikhiat 22: 25-27; Siampi 25: 36, 37; Thuhilhkik 23: 19, 20) hi. Tua amau sum meet kilakte in, a kimkot gamte phiangsiah don tawh tehkaak leng tawmlua lel hi. Khasim sumlut, 100 ah khat kidong ngiatngiat hi. Kum zalom 7 hunsung, Mesopotamia kumpi phiangsiah bang pen, kumsim in, ngun 100 ah 50 leh antang 100 ah 100 himai hi. Kumkhat 100 ah 12 cihpen tawmlua lel hi. Lai Siangtho sungah a gengen mite a phunphun napi pen, summeet (Neh. 5:10) lakna ahi hi. Na khempeuh laisiang-tho sung leh thukham sungah omsa vive hi napi, banghangin Nehemiah “heh mahmah” hiam? Ngeina bangin gamta lo maw, thipi ngaihsutlua zaw maw?\nNehemiah’ thukhendaan tepen thupi mahmah hi. Lungkimlohna neite zong, thukham palsat hi tuanlo uh ahih manin, mawk nutsiat lo in, leitung thukhenna sangin ahoihzaw in khensak hi. Hihte pen lungsim thukham a palsat hi bek uhhi. Sum leh pai haksat mahmah laitakin, mimal khat leh khat a kihuh uh kulhi. Pasiannin a ki nengniamte lampan hong pang ding a, mizawngte simmawhna langkhat pan in kamsangte hong paukhia sak ding hi.\nI ngaihsut khak hetloh laitakin, thukham kammalte zui gega napi, muhtheihloh lungsim i suksiat-sak kha thei ding hiam? (Micah 6:8) simin.\nMiliante leh makaite a kitaaina ah, “no leh no leiba manin salin na kila uh hi” (Nehemiah 5: 7) ci giap mahleh, awlmawhlo uhhi. Nehemiah in bel tuate a dona khiam tuanlo veve hi. Miliante leh makaite taaitaai taleh, phatuamlo uh ahih manun, khawl kul tamai hi. Tua gamkuam ah, milian, huzaapneite tawh a kido ahi hi. Gal lianpi nei hi phial mahleh zong, a nasep semzom veve hi.\nNehemiah 5: 7-12 simin. Nehemiah in amau’thu bangci nial hiam? A khial mipite lampi maan muh kik na’ng banghih hiam?\nHihthu kikuppih dingin, Israel mipite kaikhawm hi. Mipite kim diimdiam leh, makaite zong, a nenniamnate maizumin khawlbuang ding cih ngiimna ahi hi. Nehemiah nialna penbel saltawh kisai bek ahi hi. Jewte in gamdangte kiangpan a mipihte tampi takmah tanhkik khin uhhi. Makaite in amite zuak ding leh tatkik ding amauthu ahihlam gen hi. Gamdang mite kiangpan tanhkik napi, amau salmah suak sakkik veve thei ding hiam?\nMakaite in tuathu maansa uh ahih manun, bangmah dawngkiklo uhhi. “Note’ gamtatna hoihlo hi. I gal ahi minamdangte zahkona i ngahlohna dingin, i Pasian zahtakna tawh nagamtat dinguh kilawm hi” (Nehemiah 5: 9) ci hi. Nehemiah in a mite an le tui leitawi daanin “Leiba manin mi kilakna phiatni” (Nehemiah 5: 10) naci hi. Unau sanggamte tungah hih ding thukhamte a kipsak ahi hi. Mi khat leh khat ki it ding adeihna a hihi. Ama’ deihna pen mipite leh makai te’n thukimpih ciat uhhi.\nMi khatpeuh tungah nakhialkha ngei hiam? Thumaan thutak genkhat nahih leh “khial ngeimah” cih ding hilel hi. Tua nakhialhna thoihkik ding bangpeuh in hong khawlkik sakthei hiam?\nNehemiah 5: 12, 13 simin. Kamciam a peelte ading samsiatna, Nehemiah in bang tangko hiam?\nMakaite in amau suhtolh sate piakkik ding thukim ciat mahleh, Nehemiah in kambek tawh lungkim zolo a, thukip thukho dingin, siampite mai ah kiciamsak hi. Tua bang ahihna tawh thukip thukho hong suak in, nidang ciangin zong bulphuh in kizang kik thei hi. Banghangin samsiatna pulaak se hi ding hiam? Nehemiah in, a puansilh sungah van kaihkhop bangin kaikhawm masa a, tua khit teh, a paai bangin a puan singkhia leuleu hi. Hih kamciam a zuilote in a neihsa uh mansuah ding cihna ahi hi. Tua hunlai ngeina bangin, thukham a kip nadingin, samsiatna santheih kul hi. Tua samsiatna a kihtak manun, thukham zong palsatlo tuampah uhhi. Khantohna lian mahmah khat a pian theihna dingin, hihbang in hih ding kisam hi cih amah’n ngaihsun hi.\nAnuai a Lai Siangtholui munte in, hih mite adingin, kamciamte thupit zia hong koici lak hiam? Gamlak 30: 2; Thuhilhkik 23: 21-23; Thuhilhsia 5: 4, 5; Siampi 19: 12; Piancil 26: 31.\nKampau theihna pen, a vanglian mahmah Pasian’ silpiak a hihi. Ganhing te’n a neihloh, i kilamdanna khat ahi hi. I kammalte sungah, nuntak theihna leh sihtheihna vang omhi. Tua ahih manin, kampauna, kamciamna i awsuah peuhmah i kikem ding hi. I kammalte leh i gamtatnate a kituak ding thupi mahmah hi. Christiante kampau tungtawntin, mi bangzah kikheel in, Christian suakngei hiam?\nNa kammalte in mitung huzaap aneihna phawkin. Bang kammal peuh paukhia a, bang hun a paukhia, koici paukhiat cihte i koici kidoptheih tammaw?\nNehemiah 5: 14-19 simin. Nehemiah in, banghangin mipite tungpanin “kumpite annek theihnamte” kalhlo sese hiam? (Neh. 5: 18)\nNehemiah in hih laite a ciapteh hunpen, Kumpi Artaxerxes kiang a ciahkik khit, Judah gam ukpi a sepkhit kum 12 khitciang ahi hi. Nehemiah in, mipite kiang pan phiangsiah la vetlozaw in, ama’ nuntak na’ng nasemzaw hi. Ama’ thaman bek thamlo, innkuanpihte thaman ding zong vaihawmsak hi. Zerubbabel pen eitheih ngei ukpi masapenpa ahi hi. Nehemiah in “ukpi masate” acih ciangin, Zerubbabel leh amah kikalthu a gen a hihi. Ama zum nasep hunsung in, ama’ sum tampi zangin suplawh dikdek zaw hi. Kumpi ulian khatin a hauhlawh theihna dinmun ah, amah’n tua hauhna zonglo hi. Amahpen mihaupa khat ahih manin, mi tampi annek tuidawn ding piakhia hi (Neh. 5:17, 18).\nAbraham in, a kimkot gamte khutsungpan, ama’ innkuante a laakkik lai in ahih tawh (Piancil 14) kibanglian lo napi, Nehemiah in tua thukhun mah a zui a hihi.\nNehemiah 5: 19 simin. Bang a gennuam ahi diam? Lungdamthu tangkona ah, i theihding bang omhiam?\nNehemiah in, ama phattuam na’ng zonglo in, Topa’na a semtaktak ahi hi. Eima dinmun ciat ah, etteh huai hi. Mantawmno tawh, Topa’ nasepna khawng baih mahmah lel hi.\nPhilipians 2:3-8 simin. Eima pumpi kinial cih thukhunpi, tu mahmah in, nangma pumpi tungpan, koibangin kilangsak thei ding na hi hiam?\nNgaihsut Beh Ding: EGWhite lai, Kamsangte leh Kumpite laimai 646-652 sung a, “Zawhthawhthu tawh Sumngetna” cihthu simin.\n“Nehemiah in, hihbang ki zawhthawh bawlnate azak ciangin, ‘amau kahna kammalte ka zakciangin, ka heh mahmah hi’ ci hi. Amah’n ukpi asep dingleh, hih ki nenniamnate susia in, thumaan takin ukding cih ngaihsun hi. A sanggamte noptuamna zonsak dingin, kuankhia in semngiat hi.” EGWhite PK (laimai 648).\n“Zeisu in, a kisam lopi kam mawkciam lohding hong hilh hi. Thumaan taktak ahi, himah, hikei cipeuh un; tua khengvalte peuhmah dawi kiangpan hongpai hi, ci hi” EGWhite, Thoughts from the Mount of Blessings, laimai 67.\n“Hih Zeisu’ kammalte in, kammal valkai i paute hong khaam hi. Ahilo pipi ki mawkphatna, thumaan genlohna, kiphatsak kam, thuneu golsakna, sumbawlna ah thumaanlohna cihte khempeuh hong khaam hi. Ama ombang taktak ahilote, a lungsim sung ombang taktak a paulo te thumaan kici theilo hi” EGWhite, Thoughts from the Mount of Blessings, laimai 68.\nSumlam leh mimal kizopna khawngah, angkhualna in mikim lungsimtawng ah, banghangin omthei hiam?\nPasian’ mite in, huaihamna koibangin pialthei ding hiam? Pasian in bang hong vaihawmsak hiam? Anuai a teng simin. Isaiah 58: 3-12 le Micah 6: 6, 8.\nI kampau leh i kammalte in vangnei mahmah hi. John 1: 1, 2 sungah, Zeisu in “kammal” a cih ciangin, bang a cihnopna hiam? Kammal leh a khiatnate in bangzah thupi cih koici gending hiam?\nA beisa kum 2000 peklai in, Zeisu in, mizawngte note lakah omden dinghi acih lamdang nasa hiam? Tuate i huh ding ahi hi. Ei sang a hamsia zawte ading nasem dingin bangci thapiak ding hiam?\nLesson 6: SEAL TUPSA PASIAN MITE\nPrev post Sermons of Pr Khin Maugn Nyein 7-9\nNext post HSS 5: DÂNIN A TUM TAK CHU BAWHCHHIAIN


url: =Harley-Davidson panin abawlkhiat Motorcycle 251,000 te Brake hoihlo ci’n Recall kibawl :: ZOMI DAILY\nposted on 8 February 2018 at 1:04 pm Lomkholna: News, Sawltak, USA, World\nHarley-Davidson te’n abawlkhiat, azuakkhiatsa Motorcycle 251,000 te Brake hoihlohna om ahih manin, Recall bawl uh cih Bernama pan kiza hi. Harley-Davidson cihmawk pen 1903 kumpek in USA, Milwaukee, Wisconsin ah aki phuankhia American Motorcycle Manufacturer minthang mahmahkhat ahihi.\nTua Recall abawlkik uhte lakah CVO Touring leh VSRC Bikes te kihel a, 2008 kumpan in 2011 kum kikal in abawlkhiat Model te ahihi ci’n China’s Xinhua News te’n pulakkhia uhhi.\nHarley-Davidson te ii Headquarters zong Milwaukee, Wisconsin ah aom hi a, hihbangin Brake hoihlohna tawh Motorcycle Recall abawlna hangin Company supna US$29.4mil (RM115.4mil) bang omding hi ci’n Milwaukee Journal Sentinel te’nzong pulakkhia uhhi.\nMotorcycle Recall akibawl pen avekpi in 251,000 bang hi a, tualak ah United States gamsung ah akizuakkhia pen 175,000 bang phading ci uhhi. Tualo adangdang tepen US gampualam ah aki zuakkhia ahihi.\nBrake ahoihlohna ahangpen Anti-lock Brake System tawh akizom in asia, Warning lah cihbang omlo in siathei cihi.\nHih buaina vaitawh kisai in abeisa 2016 July kha akipan “US National Highway Traffic Safety Administration” te’n kancian akipat uh ahihi. Hih Brake hoihlohna tawh Complaints akibawl vekpi pen 43 veibang phakhin hi. Tualak ah 3 vei akibung omin, mi 2 liam uhhi.\nMore: Kalaymyo, Singunau vengsung ah Motorcycle kitaih, mi 1 si\nPawlkhat buaina tepen Brake Fluid hangzong hi a, kum 2 simin laihzelzelding himahleh Motorcycle anei pawlkhat in laihlo ahih manin, tuahang inzong buaina akipan, Brake hoihlona akipan kici hi. Sawltak #zomidaily\nPrevious: Africa, Congo gamsung aom zatolum cina mi 12 tak migilo te’n temtawh dawtliam\nNext: Taiwan ah zin khatvei lingkik, amasa asi mi 9 phatota, amangcip mi 62\nSelayang aom Homestay numei kisilbuk sungpan Spy Camera ki mukhia


url: =Zekhariah 14 | Siantongluan.net\nZekhariah 14 |\nTopa in na hong sep hun hong tung ding hi. Jerusalem khuapi kiluh gawpin, note muh mahmahin a na lakte uh hawm ding uh hi.\nJerusalem khuapi a sim dingin Topa in minam khempeuh kaikhawm ding hi. A khuapi kila-in, a innte kiluh gawpin, a numeite zong kibuan gawp ding hi. Mi alang bang salin kipaikhiatpih ding a, adangte ahih leh kipaikhiatpih lo ding hi.\nTua ciangin Topa hong kuankhia ding a, a beisa hunah a sim ngei bangin hih minam dangte hong sim ding hi.\nTua ciangin Jerusalem nisuahna lamah a om Oliv Mual tungah Topa a ding ding hi. Tua ciangin nisuahna lam pan nitumna lamah Oliv Mual kitamin phel nih suak ding a, a kikalah kuampi om ding hi. A mual kimkhat leilu lamah kikhinin, kimkhat leitaw lamah kikhin ding hi.\nHinnom kuam sung kivukcip ding a, Judah kumpi Uzzah hun lai-in zinlinna-a a kivukcip mah bang ding hi. Tua ciangin Topa ka Pasian hong pai ding a, a mi siangthote khempeuh hong tonpih ding hi.\nTua ni hong tun ciangin khuadam, vukkiat cihte om nawnlo ding a,\nkhuamial hun cih zong omlo ding hi. Zan hun nangawnin sun khuavak bek om ding hi. Hih thu a pian ding hun, Topa bek in a thei hi.\nTua ni hong tun ciangin Jerusalem khua panin tuicim hong luangkhia ding a, kimkhat, nisuahna lamah a om Si Tuipi-ah luang ding a, kimkhat, nitumna lamah a om Mediterranean Tuipi-ah luang ding hi. Tua tui in kan hun cih neiloin luang tawntung ding hi.\nTua ciangin Topa pen leitung khempeuh kumpi suak ding a, mi khempeuh in amah bek thei-in bia ding uh hi.\nLeilu lam Geba khua panin leitaw lam Rimmon khua dong, leitung khempeuh, zanglei suak ding hi. Ahi zongin Jerusalem khuapi pen bangmah ciloin a sangpi-in om ding a, Benjamin Kongpi pana kipan nidanga kongpi a omnasa Kiu Kongpi dong, leh Hananel Tausang panin kumpipa leenggah cilna phual ciangdong a ban ding hi.\nTua khuapi sungah lungmuang takin mi teng ding uh a, lauhuaina tuakkha nawnlo ding uh hi.\nTua ciangin Jerusalem khuapi a sim minam dang khempeuhte tungah Topa in gimna lianpi tungsak ding hi. A khe-un a ding thei kimlai mahin a sa uh muatmang ding a, a mitkua sung uhah a mittangte uh muatin, a kam sung uhah a leiite uh muat ding hi.\nTua ni ciangin Topa in amaute amkhamsak gawp ding a, mite in a gei-a a matkhak mite manin khatlekhat kilaithang gawp ding uh hi.\nJudah mite in Jerusalem khuapi hutna-in galte do ding uh a, minam dang khempeuhte neihsa kham, ngun, leh puante tampi tak a laksak ding uh hi.\nGalte phuala om sakolte, lasakolte, kalaohte, late, leh ganhing om khempeuh tungah gimna lianpi a tung ding hi.\nTua bangin galte a kizawhgawp khit ciangin, galte sung panin a nungtalai mite in Vanglian Topa, kumpi ahihna hangin a bia ding leh ama gualzawhna pawi a bawl dingin kumsimin Jerusalem-ah pai tawntung ding uh hi.\nMinam khat peuhpeuh, Vanglian Topa ahi kumpipa a bia dingin Jerusalem-ah a painop kei leh amau gamsungah guah zulo ding hi.\nTua gualzawhna pawi a bawl dingin Egypt mite a painop kei leh, tua bangin a pai nuamlo minamte thuak ding gimnate mah, amau tungah a tung ding hi.\nGualzawhna pawi a bawl dingin a pai nuamlo Egypt mite leh minam dang khempeuhte tungah a tung ding gimna pen tu-a bang ahi hi.\nTua ni ciangin sakol khilongte khempeuh tungah, "Topa}-a dingin A Kipia," ci-in ciamtehna kibawl ding hi. Biakinn sunga a om beelte khempeuh pen biakna tau mai-ah a kikoih kuangte mah bangin a siangtho-in kinei ding hi.\nJerusalem khuasung leh Judah gamsungah a om beelte khempeuh, Vanglian Topa biakna-in zat dingin a tuamin kikoih ding hi. Biakna a pia dingin a hong pai mi khempeuh in tua beelte zangin, biakna sa huanna-in a nei ding uh hi. Tua ni hong tun ciangin Vanglian Topa biakinn-ah sumzuak vanzuak cihte om nawnlo ding hi.\nTedim Lai Siangtho / Laibu: Zekhariah 14


url: =Leitungbup Tungzang Innkuan Kipawlna (Tungzang Global Association) - TUNGZANG NEWS\nLeitungbup Tungzang Innkuan Kipawlna (Tungzang Global Association)\nLeitungbup Tungzang Innkuan Kipawlna\n(Tungzang Global Association)\nA SUNG A OM THULUTE\nKhenpi – I : Thubulphuh (Chapter – I : Preamble)\nKhenpi – II : Kipawlna Min, Ciaptehna, Dialkhai, Lapi leh Kammal Akhiatnate\n(Chapter – II : Name, Logo, Flag, Anthem and Definitions)\nThukhun 1 : Kipawlna Min (Article 1 : Name)\nThukhun 2 : Kipawlna Ciaptehna (Article 2 : Logo)\nThukhun 3 : Kipawlna Dialkhai (Article 3 : Flag)\nThukhun 4 : Kipawlna Lapi (Article 4 : Anthem)\nThukhun 5 : Kammal leh akhiatnate (Article 5 : Definitions)\nKhenpi – III : Ngimna Bulpite leh Thumeilette (Chapter – III : Purposes and Principles)\nThukhun 6 : Ngimna Bulpite (Article 6 : Purposes)\nThukhun 7 : Thumeilette (Article 7 : Principles)\nKhenpi – IV : Pawlhuam Kipawlnate (Chapter – IV : Membership)\nThukhun 8 : Tungzang Innkuan kipawlnate (Article 8 : Tungzang Global Associations)\nThukhun 9 : Tungzang Innkuan min pualo kipawlnate (Article 9 : Other Tungzang organizations)\nThukhun 10 : Kipawlna a omlohna munte\n(Article 10 : Individuals from where there is no Tungzang organization)\nThukhun 11 : Pawlhuam pan khawlna (Article 11 : Resignation and Termination)\nKhenpi – V : Kivaipuakzia (Chapter – V : Organ or Organization Structure)\nThukhun 12 : Tungzang Innpi leh Tangmite (Article 12 : General Assembly and Representatives)\nThukhun 13 : Makaipi Pawl (Article 13 : Executive Council)\nThukhun 14 : Tanupi Pawlte (Article 14 : Committees)\nKhenpi – VI : Vaipuak leh Thuneihna (Chapter – VI : Functions and Powers)\nThukhun 15 : Tungzang Innpi (Article 15 : General Assembly)\nThukhun 16 : Makaipi Pawl (Article 16 : Executive Council)\nThukhun 17 : Tanupi Pawlte (Article 17 : Committees)\nKhenpi – VII : Thukikupna leh Thu Khensat Dante (Chapter – VII : Meetings and Voting)\nThukhun 18 : Tungzang Innpi Thukikupna (Article 18 : General Assembly Meeting)\nThukhun 19 : Makaipi Pawl Thukikupna (Article 19 : Executive Council Meeting)\nKhenpi – VIII : Kiteelna leh Panmun Ki-apna (Chapter – VIII : Election and Hand-over of Duties)\nThukhun 20 : Tungzang Innpi Tangmite (Article 20 : General Assembly Members)\nThukhun 21 : Makaipi Pawl (Article 21 : Executive Council)\nThukhun 22 : Thudotpi Pawl(Article 22: Patrons)\nThukhun 23 : Panmun Ki-apna (Article 22 : Hand-over of Duties)\nKhenpi – IX : Puahphatna (Chapter – IX : Amendment)\nThukhun 24 : Puahphatna (Article 23 : Amendment)\nKhenpi – I : Thubulphuh(Chapter – I : Preamble)\nv Leitung minam tampite lak ah minam khat in Anungta Pasian in ahong pian’sak, Kawl gam Chin State, India gam Manipur State leh Mizoram State, leh mun tuamtuam a teng, tu hun ciangin leitung gam tuamtuam ah a teng, minam picing khat in aneih ngeina zia leh tong kiciante anei Tungzang suante in minam khat, khua leh tui khat, si khat sa khat, sanggam unau laizom khat ka hi uhhi.\nv Leitung gam tuamtuam ah ateng tuipi galkaai Tungzang suante in, minam khat, khua leh tui khat,si khat sa khat, sanggam unau laizom khat hihna siksan in a kiphut Tungzang Innkuan kipawlnate leh khua leh tui buppi ahuam kipawlnate tungtawn in ka kipawlkhawm uhhi.\nv Leitung bup a om Tungzang Innkuan kipawlna tuamtuamte leh khua leh tui buppi ahuam Tungzang suante kipawlnate kigawmkhawm in khua buppi tawh kisai thute vaihawmkhop theihna ding, leh mun leh gam tuamtuam ah a om Tungzang suante tawh kisai ma pankhop theihna dingin hih Thukhunpi ka khung uhhi.\nThukhun 1 : Kipawlna Min(Article 1 : Name)\n1. Leitung gam tuamtuam, mun tuamtuam a om tuipi galkai Tungzang Innkuan kipawlnate leh khua leh tui buppi ahuam Tungzang suante’ kipawlnate a kigawmkhopna kipawlna min pen “Leitungbup Tungzang Innkuan Kipawlna” kici ding hi. Leitungbup Tungzang Innkuan Kipawlna min pen atom in “LTI” kici ding hi. HihThukhunpi sung ah, hih mun panin Leitungbup Tungzang Innkuan Kipawlna min tangin “Kipawlna”kammal zangin kikhum thei ding hi.\n2. Leitungbup Tungzang Innkuan Kipawlna min pen English kam in “Tungzang Global Association” (TGA)kici ding hi.\nThukhun 2 : Kipawlna Ciaptehna(Article 2 : Logo)\n1. Kipawlna ciaptehna pen Teute lim ii a lang khat tuakah Vaphual nih ki maituah in tuang khawm dinga leitung bem (Globe) khat tung a kinga lim hiding hi. Leitung lim ii a pang khat tuakah buh-vui khat tuak a kual in kaaisuk ding hi. A sung veilamah Tungzang khuasat kum 1899 ki gelh dinga, a sung tak lamah TGA ki pat kum 2009 ki gelh ding hi. Leitung lim a tung lamah, “Tungzang Global Association” min lai in kikhum ding hi. Leitung lim nuai ah ngawng awh dial khat om dinga tua tungah Lai Siangtho kammal Piancil.84:12 pen “ Blessed is the man who trust in God” cih ki gelh ding hi.\nThukhun 3 : Kipawlna Dialkhai(Article 3 : Flag)\n1. Kipawlna Dialkhai a golna pen avai (3’), adung (5’) pha ding a, azaina (1’) ciat apha, a tungnung pen ah a Eng (Green), alai ah a San (Red) leh anuainung pen ah a Dum (Blue) meelte adung lamin kikhung ding hi. Dialkhai alaizang ah abemna (14”Dia.) apha abem khat a Vom (Black) tawh kigelh ding a, a bem a sung lam teng pen a Kang (White) meel hiding hi. A bem sung a a Kang tung ah Sing Lamteh kisuang ding hi. A tungnung pen, a Eng (Green) meel tung a abullam kiu ah kiu (6) anei, asan’na (7”) apha, Aksipi a Kaang khat tuang ding hi.\nThukhun 4 : Kipawlna Lapi(Article 4 : Anthem)\nLeitungbup Tungzang Innkuan Kipawlna lapi (Tungzang Innkuan Lapi) khat kinei ding a, a phuak dingin Tungzang suante lakah laphuak siamte kicial ding hi. Tua lai ah ih ngeina Zola khat leh Solfa a ki bulh thei la guicing khat hi ding hi. A maute hong phuahsak Lapite kaikhawm in, General Assembly in ahoih pen kipsak ding ahi hi.\nHih Ki pawlna Zola phuak dingin Pa Lang Kap Pau leh Solfa ki bulh thei la phuak dingin Pa Dam Thawn Lian Kapte makai dingin huhna ki ngen dinga a mau in hong phuak ding uh hi.\nThukhun 5 : Kammal leh akhiatnate(Article 5 : Definitions)\nThukhunpi : Leitungbup Tungzang Innkuan Kipawlna in a zuih dingin akhun hih Thukhunpi\n(Constitution) acihna hi.\nNgeinate : Thukhunpi tawh kituak in Kipawlna maban kalsuan ngeina, sep dan bawl dan (Bylaw)\ndingte kicing takin a kikhung thute a cihna ahi hi.\nKipawlna : Leitungbup Tungzang Innkuan Kipawlna acihnopna ahi hi.\nKivaipuakzia : Kipawlna kimakaih dan leh makai panmun kigualh dante acihna ahi hi.\nTangmite : Kipawlna khat tang’in a ding dingin akiteel, akiseh makaite cihna ahi hi.\nKiteelpi : General Assembly in Kumcin Khawmpi sung a abawl, Executive Council sung a\npanmunte alen ding Makai kiteelna acihna ahi hi.\nKhenpi – III : Ngimna Bulpite leh Thumeilette(Chapter – III : Purposes and Principles)\nThukhun 6 : Ngimna Bulpite(Article 6 : Purposes)\nLEITUNGBUP TUNGZANG INNKUAN KIPAWLNA II NGIM LEH TUPNA BULPITE\n1. Leitung mun tuamtuam leh gam tuamtuam a om Tungzang suan khempeuhte khat leh khat Ki theihna, Ki-itna, Ki pum khatna a om theih zawk nading.\n2. Ih pi, ih pu, ih nu ih pate a kipan eimau pianna Tungzang khua leh Tungzang suante khempeuh in Pilna, Cidamna, An neek tuidawn kicin zawkna leh Hauh zawkna, Leitung thu leh Pasian thu lamah Thuman leh Itna tawh khantoh zawkna, Tuhun leitung paizia tawh kilawm gamtat luhek leh Kampau ziate ah khantoh zawk nading.\n3. Ih omna mun ciatciat pan ih hih zawh ding a hih nak leh khat leh khat ki huh ki panpih theihna, Belh ding leh a huh a kem ding omlo pumpi leh lungsim zawngkhalte panpih theihna, Gen kholh theih loh dong tuakna leh Nuntakna bei ding zah dongte cimawh huhna a pian theih nading.\n4. Tungzang suante lakah Mi pil, Mi hau, Mi thahat, Min leh Za nei, Siamna a nei om leh ih hih theih zah a panpih tha piakna, Tungzang khua aading hih theih tawpna zah donga suakta tak a, a zat theih nading cihte a kipan ngimna bulpi ahi hi.\n5. Tua banah hih ngimna leh tupna bulpi tawh ki tuaklo ahi zongin hih ki pawlna tungtawn a nasepnate a susia, a thanem sak thei, Mimal a kipan Pawl leh gual ki deidanna, Beh leh phung hanga ki deidanna, Gam ki ukna(Politics)hanga ki deidanna, Biakna(Religious) hanga ki deidanna cihte a kipan hih kipawlna hong susia thei thu leh la khempeuh nial ding leh langpan ding ahi hi.\nThukhun 7 : Thumeilette(Article 7 : Principles)\n1. Kipawlna in khua khat tui khat, si khat sa khat, innkuan khat, sanggam unau laizom khat, Tungzang suan khat hihna siksan ding hi. Kipawlna in beh leh phung (clan and family) khat, pau leh ham(khuapau) khat, upna leh biakna (faith and religion) khat, pilna leh siamna (education and profession)nam khat, nasep silbawlna (career and business) nam khat, numei pasal (gender) hihna khatpeuh a siksan kipawlna hilo ding hi.\n2. Kipawlna in muntuam gamtuam a om tuipi galkaai Tungzang Innkuan kipawlnate leh khua leh tui buppi ahuam Tungzang suante’ kipawlnate a kigawmkhopna phungpi hiding hi.\n3. Kipawlna sung ah a tamzaw’ thukimna tawh thu kikhensat ding a, a tawmzawte’ deihna kithusim ding hi.\n4. Kipawlna sung a vaihawmna khempeuh ah mipi’ thuneihna a sang pen hiding a, mipi’ thuneihna pen tangmite tungtawn in kilang ding hi.\n5. Kipawlna sung a kipawlkhawm Tungzang Innkuan kipawlna khat peuhpeuh a guallelhna ding, supna ding leh buaina dingin adang Tungzang Innkuan kipawlna khatpeuh in thu vaihawm theilo ding hi. Kipawlna sung a kipawlkhawm Tungzang Innkuan kipawlna khat in adang Tungzang Innkuan kipawlna’ maban khatpeuh nawngkai saklo ding hi.\nKhenpi – IV : Pawlhuam Kipawlnate(Chapter – IV : Membership)\nThukhun 8 : Tungzang Innkuan Kipawlnate(Article 8 : Tungzang Global Alliances)\n1. Hih Thukhunpi leh Ngeinate asang thei, khua khat, State khat, gam khat tang’in a ding Tungzang Innkuan kipawlna khempeuh, a thukimna uh zui-in, Kipawlna sung ah kihel thei ding hi.\n2. Gam khat sung a om Tungzang suante in State tuamtuam ah kikhen in Tungzang Innkuan kipawlna tuamtuam a din zawh uh leh, tua State tuamtuam pan a Tungzang Innkuan kipawlnate min tawh Kipawlna sung ah kihel thei ding hi.\n3. State khat sung a om Tungzang suante in khua tuamtuam ah kikhen in Tungzang Innkuan khua tuamtuam pan a Tungzang Innkuan kipawlnate tuamtuam a din zawh uh leh tua khua tuamtuam pan a Tungzang Innkuan ki pawlnate min tawh Kipawlna sung ah kihel thei ding hi.\nThukhun 9 : Zomi Innkuan min pualo kipawlnate(Article 9 : Other Tungzang Alliances)\n1. Hih Thukhunpi leh Ngeinate asang thei, Tungzang Innkuan min apualo, khua leh tui buppi ahuam tuipi galkaai Tungzang suante’ kipawlna khempeuh, a lunglutna uh tungtawn in General Assembly thukimna tawh Kipawlna sung ah kihel thei ding hi.\nThukhun 10 : Kipawlna a omlohna munte(Article 10 : Individuals from where there is no Zomi organization)\n1.Tungzang Innkuan kipawlna a om nailohna munte panin, hih Thukhunpi leh Ngeinate asang thei Tungzang suante in alunglutna uh tungtawn in General Assembly pawl thukimna bangin Kipawlna sung ah kihel thei ding uhhi.\nThukhun 11 : Pawlhuam pan khawlna(Article 11 : Resignation and Termination)\n1. Kipawlna sung a kipawlkhawm Tungzang Innkuan kipawlna khat peuhpeuh, khua leh tui kipawlna khat peuhpeuh in Kipawlna sung panin a khawlnop leh General Assembly tung ah pulak ding a, Kipawlna panin a khawl in kiciamteh ding hi.\n2. Kipawlna sung a kipawlkhawm Tungzang Innkuan kipawlna khatpeuh, khua leh tui kipawlna khatpeuh in hih Thukhunpi tawh a kituaklo in thu leh la a vaihawm a leh, hih thu tawh kisai General Assembly sung ah kikupna kibawl ding a, General Assembly thukimna bangin kikalsuan ding hi.\nKhenpi – V : Kivaipuakzia(Chapter – V : Organization Structure)\nThukhun 12 : Tungzang Innpi leh Tangmite(Article 12 : General Assembly and Representatives)\n1. Kipawlna sung a kipawlkhawm Tungzang Innkuan kipawlnate leh khua leh tui kipawlnate khempeuh tang’in a ding dingin “General Assembly” (Tungzang Innpi) khat om ding hi.\n2. Kipawlna tawh kisai thu leh la khempeuh General Assembly tung ah kinga (vest) ding hi.\n3. General Assembly pen Kipawlna sung a kihel Tungzang Innkuan kipawlnate leh Tungzang suante’ khua leh tui kipawlnate panin a kipuak Tangmite (Representatives) tawh kilam (form) ding hi.\n4. General Assembly in Kipawlna tawh kisai thu leh late a vaihawm theihna dingin Tangmite\n(Representatives) in ateel Executive Council in makaih (facilitate) ding hi.\n5. General Assembly sung a Tangmite septan pen Tangmi dingin apuak Tungzang Innkuan kipawlna leh Tungzang suante’ khua leh tui kipawlna sungciat a thukimna bangin hiding hi.\n6. Kipawlna in ahuam Tungzang Innkuan kipawlna leh Tungzang suante’ khua leh tui kipawlnate in General Assembly ah akah ding Tangmi apuakte pen kipawlna sungciat a thukimna bangin laih thei, khawlsak thei, septan khanto thei ding hi.\nThukhun 13 : Makaipi Pawl(Article 13 : Executive Council)\n1. Kipawlna mabante ah ma apang dingin Executive Council (Makaipi Pawl) khat om ding hi.\n2. Executive Council pen Kipawlna buppi lutang hiding hi.\n3. General Assembly in Kiteelpi sung ah Executive Council sung a panmunte alen ding Makaite\n(Executive Officers) teel ding hi.\n4. Executive Council sung ah Makai (Executive Officer) panmunlen phazah, panmun kigualh zia leh panmunlente vaipuak pen Ngeinate(Bylaws) sung a bangin hiding hi.\n5. Executive Council in Kipawlna’ maban kalsuanna leh sepna bawlna khempeuh ah, Kipawlna tang’in ding in (represent), makaihna (leadership) la ding hi.\n6. Executive Council in General Assembly sung a vaihawmna khempeuh ah tanu ding hi.\n7. Executive Council sung a panmunlente septan kum (2) hiding hi.8. Exectuive Council hita leh Executive Council sung a Makai panmunlen khatpeuh hita leh a septan kum (2) a cinma in, General Assembly Thukikupna akah a Tangmi mimal seh (3) suah seh (2)thukimna tawh kikhawlsak, kitawpsak thei ding a, General Assembly in panmun alaih dingin Maikai\nteelkik thei ding hi.\nThukhun 14 : Tanupi Pawlte(Article 14 : Committees)\n1. Executive Council in Kipawlna maban kalsuanna leh sepna bawlna ah ma apang dingin a kisam bangin Tanupi Pawl tuamtuamte (Committees/Departments), General Assembly thukimpihna tawh phut thei, phiat thei ding hi.\n2. Committee/Department tuamtuamte sung a panmunte alen dingin hih Thukhunpi a sang thei Tungzang suan khat peuhpeuh Executive Council in General Assembly thukimpihna tawh seh thei, teel thei, thu pia thei ding a, panmunlen khatpeuh zong khawlsak thei ding hi.\nKhenpi – VI : Vaipuak leh Thuneihna(Chapter – VI : Functions and Powers)\nThukhun 15 : Tungzang Innpi(Article 15 : General Assembly)\n1. General Assembly in Thukhunpi tawh kituak in Kipawlna tawh kisai thu khun theihna (policy\nmaking), thu khensat theihna (decision making) thuneihna asang pen nei ding hi.\n2. Kipawlna min tawh sum leh paai ngahna ding, kaihkhopna ding leh zeekna ding tawh kisai vai\nkhempeuh, General Assembly thukimna bangin kikhensat ding hi.\nThukhun 16 : Makaipi Pawl(Article 16 : Executive Council)\n1. Executive Council in Thukhunpi sung a Ngimna Bulpite a tangtun theihna ding, Kipawlna tawh kisai maban khat peuhpeuh geel, vaihawm in, General Assembly thukimpihna tawh sem (implement) thei,bawl thei, kalsuan thei ding hi.\n2. Executive Council in Kipawlna maban kalsuanna dingin a kisam sum leh paaite ngahna ding leh zeekna dingte (budget planning) geel thei, seh thei, suai (plan) thei ding a, General Assembly\nthukimpihna bangin zeek thei, sem thei, kalsuan thei ding hi.\n3. Executive Council in Kipawlna maban kalsuanna dingin a kisam sum leh paaite, Kipawlna in ahuam Tungzang Innkuan kipawlnate leh khua leh tui kipawlnate tung panin General Assembly thukimpihna tawh kaikhawm thei, dong thei ding hi.\n4. Executive Council in Kipawlna maban kalsuanna dingin akisam sum leh paaite ngah theihna dingin, Kipawlna apua lam ahi kumpi khatpeuh, kipawlna khatpeuh tung ah General Assembly theihpihna tawh huhna, panpihna ngen thei, sang thei ding hi.\nThukhun 17 : Tanupi Pawlte(Article 17 : Committees)\n1. Executive Council in Kipawlna maban khat peuhpeuh ah ma a pang dingin aseh/teel Committee-te in Executive Council thupiakna bangin sem, bawl, tanu ding a, Executive Council tung ah maban kalsuanna khempeuh kokik/pulak tawntung ding hi.\nKhenpi – VII : Thukikupna leh Thu Khensat Ngeinate(Chapter – VII : Meetings and Voting)\nThukhun 18 : Tungzang Innpi Thukikupna(Article 18 : General Assembly Meeting)\n1. Kum khat in atawm pen (2) vei, General Assembly Thukikupna kibawl ding a, Kumcin ciangin akibawl General Assembly Thukikupna pen Kumcin Khawmpi in kisim ding hi.\n2. Kipawlna in ahuam Tungzang Innkuan kipawlna leh Tungzang suante’ khua leh tui kipawlnate pan General Assembly sung a kihel Tangmi (Representatives) mimal a lang val, ahihkei leh Executive Council panmunlen seh (3) suah seh (2) in a nget leh General Assembly Thukin Thukikupna kisam ding hi.\n3. General Assembly Thukikupna sung ah Kipawlna in ahuam Tungzang Innkuan kipawlnate leh Tungzang suante’ khua leh tui kipawlnate panin akah Tangmi (Representatives) khempeuh leh Makaipi Pawl panmunlen (Executive Officers) khempeuh kah thei ding hi. A kisapna bangin Makaipi Pawl in aphuh Committee tuamtuam pan tanu panmunlente kah thei ding hi.\n4. General Assembly Thukikupna sung ah Kipawlna in ahuam Tungzang Innkuan kipawlnate leh Tungzang suante’ khua leh tui kipawlnate sung pan kipawlna atam zaw in Tangmi a puak a, Makaipi Pawl panmunlente(Executive Officers) atam zaw akah leh Thukikupna alawhcing in kisim ding hi.\n5. General Assembly Thukikupna sung ah Kipawlna in ahuam Tungzang Innkuan kipawlnate leh Tungzang suante’ khua leh tui kipawlnate panin akah Tangmi (Representatives) khempeuh leh Kipawlna Makaite(Executive Officers) in Kipawlna tawh kisai thute suakta takin kum thei, thu sung thei ding hi.\n6. General Assembly Thukikupna sung ah Tangmi (Representative) khat in Vote (1), Executive Council panmunlen (Executive Officer) khat in Vote (1) nei ding hi.\n7. General Assembly Thukikupna sung ah Tangmite (Representatives) leh Kipawlna Makaite (Executive Officers) kigawm in atam zaw thukimna tawh thu kikhensat ding hi.\n8. General Assembly Thukikupna sung ah Executive Council in Kipawlna tawh kisai thu leh late, Kipawlna min tawh vaihawm ding thute, Kipawlna maban kalsuanna dingte, Kipawlna sum leh paingahna dingte, Kipawlna maban kalsuanna sung a sum leh paai zeekna dingte pulak in thu sung thei ding hi.\n9. General Assembly Thukikupna sung ah Executive Council in Kipawlna maban kalsuannate akisam bangin pulak ding uh a, General Assembly Thukikupna akah Tangmi khat peuhpeuh in a thu a la kantel thei, kuppih thei ding hi.\nThukhun 19 : Makaipi Pawl Thukikupna(Article 19 : Executive Council Meeting)\n1. Kipawlna maban, a thu a la leh ahun zui in Executive Council thukikupna kibawl thei ding hi.\n2. Executive Council thukikupna ah Makai panmunlen atamzaw akah leh thukikupna a lawhcingin kisim ding hi.\n3. Executive Council thukikupna khempeuh ah Makai panmunlen atamzaw thukimna tawh thu kikhensat ding hi.\n4. Executive Council thukikupna sung ah Makaipi (President) ahihkei leh Makaipi in thu apiak Makaipizom(Vice President) khat peuhpeuh kihello in thukhensatna kibawl theilo ding hi.\nKhenpi – VIII : Kiteelna leh Panmun Ki-apna(Chapter – VIII : Election and Hand-over of Duties)\nThukhun 20 : Tungzang Innpi Tangmite(Article 20 : General Assembly Members)\n1. Kipawlna in ahuam Tungzang Innkuan kipawlnate leh khua leh tui kipawlnate tang’in General Assembly ah akah ding Tangmite pen kipawlna sungciat panin hih Thukhunpi asang thei Pawlmi khat peuhpeuh suakta takin kiteel thei, kiseh thei ding hi.\nThukhun 21 : Makaipi Pawl(Article 21 : Executive Council)\n1. General Assembly in Kumcin Khawmpi sung ah Executive Council sung a Makai (Exectuive\nOfficers) panmunlen ding kiteelna bawl ding a, Kiteelpi kici ding hi.\nLeitungbup Tungzang Innkuan Kipawlna - Thukhunpi Laimai ( 9 / 9 )\n2. Kiteelpi sung ah Kumcin Khawmpi akah Tangmi (Representatives) khempeuh leh Makai (Executive Officers) panmunlen khempeuh in kiteelna Vote khia thei ding hi.\nThukhun 22: Thudotpi Pawl(Article 22: Patrons)\n1.Executive Council vai hawmna ah khialhna a tawm theih nading leh a kisamte mangngilh khak loh nadingin Executive Council ah a ki hello Tungzang suante lak pan a muanhuai mi thum panin nga ciang bang General Assembly in seh thei ding hi. Ahi zongin Executive Council vaihawmna ah vote pia theilo ding hi.\nThukhun 23 : Panmun Ki-apna(Article 22 : Hand-over of Duties)\n1. Kiteelpi sung ah Executive Committee panmunlen Makaite a kiteel khitciang in Khawmpi akah mipi in teelcing Makaite thupha pia ding hi.\n2. Kiteelpi akibawl zawh kaal (2) sungin abeisa kum sung Executive Council panmunlen Makaite in teelcing Executive Council panmunlen Makaite tung ah Kipawlna maban, panmun leh neih leh lam khempeuh ap ding hi.\nKhenpi – IX : Puahphatna(Chapter – IX : Amendment)\nThukhun 24 : Puahphatna(Article 23 : Amendment)\n1. General Assembly Thukikupna khat peuhpeuh ah Thukikupna akah Tangmi mimal seh (3) suah seh\n(2) thukimna tawh hih Thukhunpi sung a om thukhun khat peuhpeuh kilaih thei, kipuahpha thei,\nkibehlap thei, kiphiat thei ding hi.


url: =Khuado Pawi Shillong 2017 – Tedim Chin India\nHomePawiKhuado Pawi Shillong 2017\nNovember 8, 2017 admin Pawi, TCSA 0\nShillong ah Khuado Pawi nuamtak kizang\nTedim Chin Students’ Association leh Tedim Chin Youth Association, Shillong Unit inntekna tawh November 4, 2017 (Ninoni) zingsang nai 11 pan in Parish Hall, Nongshilliang ah Khuado Pawi –cum- 12th TCSA (S) Conference nuamtak kizang hi. Hih pawi hun ah a ‘Khuado Pawi Nu’ mintawh Pi Lian Cing Naulak Lamare in makaite cialna mah bangin hong kihel thei ahihmanin hong ki angtang mahmah hi.\nPi Lian Cing pen ei Zomite/Tedim mite sungpan Shillong/Jowai a na tung masa pawl ahi hi. A taksa bek tawh hong kihel hilo in minam a itna leh deihsak na hangin inntek vaihawmte phungvuhna sum leh pai tampi tak hong pia lailai ahihmanin lungdam zaw kan hi.\nTun leh Zua, Lia leh Tangte in Lamvui kikai ngeingai in nuam mahmah hi. Shillong ah Khuado pawi 12vei a kizat na hita a, i pu-pate patsa giabang i zunna khat a ngaihsutna tawh vaimim chim leh voksa mipi a paikhawm khempeuh in tai tak in kine khawm thei hi.\n2017- 2018 TCSA Shillong makai thakte:\nPresident: Tg.Gin Sian Lal\nVice-President: Tg. Lian Chung Nung\nSecretary: Tg. Kham Lawm Sang\nAsst.Secy: Lia Ciin Muan Kim\nFinance Secy: Lia Kimkhanching\nTreasurer: Tg. Neng Cin Son


url: =Zomi Khristian te sungah kilem kikna ~ Dr. Pau Khen En :: ZOMI DAILY\nZomi Khristian te sungah kilem kikna ~ Dr. Pau Khen En\nposted on 24 July 2016 at 7:00 am UTC+9:30 Lomkholna: Article, Biakna, Paukhanen, Suangkhenpau\nReconciliation amongst the Chin Christians\nMihingte’ teenna leitung in kilamdanna leh kibatlohnte in zem hi. Minam kibatlohna, melpuak kibatlohna leh kampau kibatlohnate pianpih hi a, uttawmthu-in kikhel theilo hi. Sumlepaii zonzia, gam kimakaihzia ahihkeileh thungaihsutna-thupomzia cihte pen mihingte bawltawm thu hi-in, mihingte’ utthu leh khensatna zui-in kikhel thei hi. Hih kibatlohnate leh kilamdanna tuamtuamte ih bulphuh luat ciangin kimuhdahna, ki-etsatna, kikhenkhapna leh kibawlsiatnate tamveipi a pian banah ih mihing nuntakna sungah kilemna nading leh kithuhual nading khaktan tawntung hi.\nKhel theihloh ding pianpih nate a kikhelsawm tak ciangin a dahhuai thu ahi hi. Khel theihloh pianpih nate khel a kisawm ciangin siatna leh hemna tampi piangthei hi. A lang khatah,mihingte’ khantoh nadingaa a kikhel thei thu pawlkhat a kikhel loh ciangin zong kiamsukna leh manthanna piang leuleu hi. Hih munsan takah tualnuntak nading-a thukhungsiam Reinhold Niebuhr’ thungetna ih pawk ding kisam hi:\nMaw Topa, a kikhel theilo thute ka sansiam theih nadingin lungduaina hong guan inla; a kikhel thei thute khel theih nadingin hansanna hong guan in; hih thunihte ka khentel theih nadingin nopna hong pia tapeuh in.\nA tung-a ih gen thute siksanin Zomi Khristiante’ nuntak-khuasakzia ih lungngaih kik ciang ih Zogam nuntakna a ginat zawk thei nadingin kikhelna a kisap lam mite in mu-aa a lunggulh ciang bekin ih kilamdannate kitelsiamna-in nei in, khel theih ding thu tampi ih neih lam ih kimutheipan ding hi. Kum zakhat bang a khangham Zomi Khristiante in a beisa thute enkik aa, kilemkikna leh kipumkhatna tawh ih mailam ding ih lamphat ding kisam hi. Tua bang ngimna tawh Zomi Khristiante hong kitamkhamsak bang thu hi a, bangci leng ih kitapna meimate damkik theih ding, cih thu, hih thului sungah kisung ding hi.\nA. Zomi Khristiante’ Thu Sittelna (Diagnosis of Chin Christian Society)\nZomi Khristiante hong kitamsak thu masa khat in ih tual lungsim (localism) ahi hi. Thu tuamtuam hangin Zomite mun tuamtuam leh khuata tuamtuam ah kithehthangin teeng uh hi. Tua manin amaute in makai tuamtuam leh ngeina tuamtuam neiciat uh hi.Tua khuate ah pau leh ham tuamtuam zong piangpah hi.Kizop-kivanna hamsa ahih manin khua khat leh khua khat mi tuampisuak uh hi. Kidemna tuamtuamte in zong mikhual hong tangsak hi. Tual lungsim neihna hong khang semsem aa, Khristian a suahkhit ciang nangawn un tua in kikhenna piangsak hi.Tual lungsim, kual lungsim, leh huang lungsim neihnate in Zomi Khristiante lakah a kigenkhialo hong kitamkhamsak lungsimte ahi hi.\nHong kitamsak thu nihna in ih pawl lungsim neihna (denominationalism) ahi hi.Khristian biakna ah a kikhelkhit uh ciang nangawnun Khristian pawl tuamtuamin kikhenlai uh aa, RC pawlpi, Tuiphum pawlpi, Methodist pawlpi, Presbyterian pawlpi, SDA pawlpi, leh AG pawlpi ci-in kikhenlai uhhi. A tual lungsim uh pawl lungsim in behlap lai ahih manin kitapkhap loh nading thu omlo hi. Khua-le-tui sungah Pawlpi tuamtuam hihna in hong khenkham ahih manin ih tual nuntakna ah kipumkhat ding baihlo hi.\nHong kitamsak thu thumna in ih Pasian’ thusandan ahi hi.1970 kimin khanlawhna Zogam ah limsang upna lim pua in, pawlpi sungah hong lut hi. Tua manin Zomi Khristiante sungah pianthakna hong lang mahmah hi. Theihloh kalin ih buahpih thu in tangtawng pek-a omsa thu nih hi ngel aa, diktansakna (Justification)leh sianthona (sanctification) thu ahi hi. Khanlawhna a sang mite in diktansakna, Jesuh Khrih’ hotkhiatna thu bulphuhin, alangkhat-ate in sianthona bulphuh uh hi. Hih thu nihte’ deihna theikahlo bek dom lo-in zong kikumngeibek lo uh hi.\nHih bang-a Pasian thu sandan hong thuklut zek ciangin pawlpi sung khat-a om tektek hi napi’n updan-sandan kituakte kihothei-in a kituaklote kihothei lo uh hi. Limsang upna hong khanna in zong pawlpi kitapna a piangsak thumung khat ahi hi. Tua banga limsang upna a zuite in a pawlpi nusia lo-in lawpna tawh biakpiakna ultungsak uh hi.Tua manin limsang RC, limsang Tuiphum, leh limsang Methodist cih bangin ih nei hi. Kilam danna in thu-uppi (doctrine) hang hilo-in thuzuihdan (practical) hi zaw aa, a laingek sangin a hawng hi zaw hi.\nHih a tung-a ih gen thuli ahilo kikhenkhapna a piangsak thu tuamtuam leh la tuamtuam om ngellai ding hi. Lai-gelhpa in, “ Zomi Khristiante hong kitamsak hih thuli teng bek hi,” ci bikbek lo hi. Laisimte in ngaihsun pha in, a ettehtak Khristian kipawlna, koinonia a pian nadingin hong khaktan thute zon behaa kipumkhat nopna lungsim ih neih ding kong hantawn nuam hi. Hih bang-a hong kitamsak thute ngaihsun kawmin kitapkhapna a damsak thei zatui pawl khat kong pulaaknuam hi.\nB. A Kikhenkham Zomi Khristiante Aadingin Damna Zatui (Quest of Remedy for the Divided Chin Christian Society)\nA kikhenkham Zomi Khristiante adingin damna zatui masa pen in kilemkikna ahi hi. Khristian pawlpi in a kilemkik kipawlkhopna hi a, Jesuh Khrih zong tua kilemkikna phut dingin leitungah hong pai ahi hi (2 Cor. 5:11-21). Khristian lungdamna laingeek in a tunglam leh a pheilam kilemkikna ahi hi. A tunglam ih cih ciangin Pasian leh mihingte’ kilemkikna hi a, a pheilam ih cih ciangin mihing leh mihingte’ kilemkikna ahi hi. Hih kilemkikna bawl dingin singlamteh tungah eite’ mawhlawh tawi-in Jesuh Khrih a si ahi hi. Tua hi a, lungdamna thu leh singlamteh hong puak thupha in kilemkikna ahi hi. Kum zanih sungah a lutta Zomite aadingin hih kilemna thu in, thulian khat ahi hi. A kitamkham leh a kikhenkhia Zomi Khristiante aadingin kilemkik nasep in kum zalom 21st sungah damna zatui bang ahihna kong hawmsawn nuam hi.\n1. Lai Siangtho Thuk Theihzawkna (Deeper Understanding of the Bible)\nLai siangtho in Tothum Pasian’ thu hong hilh hi. Khristiante in namthum pawlkhat Pasian ih bia hi. Leitung Pawlpi (universal-catholic) in van tuamtuam a nei Khrih’pumpi khat hi, ci-in Lai siangtho in hong hilhlai hi(1Cor. 12). Lai Siangtho pen kipumkhatna leh kilemkikna laibu ahih manin Khristiante in kilemkik theih nadingin ih sintel ding ahi hi. Pawl tuamtuamte’(denominations) ngeina leh tatziate Leitung Pawlpi’ ngeina leh tatzia tawh tehkaakin thuk takin ih sinding kisam hi.\nThu-ummi tampi takin Lai siangtho’ hong hilh ngeina leh tatziate sangin amau pawlpi leh updan thute ultung sakin Lai siangtho leh sawltakte’ hong hilh thulelate sangin bulphuh zaw uh ahih manin a kisamlo kitelkhialnate leh kitapkhapna tuamtuamte a piang ahi hi. Ngeina leh tatzia tuamtuamte ahi RC ngeina, Tuiphum ngeina, Presbyterian ngeina leh Methodist ngeinate Lai siangtho’ hong hilh ngeina leh tatzia tungtawnin ih sintel ding kisam hi. Lai Siangtho’ hong hilh ngeina leh tatziate a masa-in koih aa, ei pawlpite’ aa a nihna-ah kong in hileng Lai siangtho ih theihdan hong kibang pan ding aa, tua in kilemkikna zungpi hong hipah ding hi. Lai siangtho in kilemkikna laibu ahih manin Zomi Khristiante Lai siangtho ah ciahkik dih ni.\n2. Khristian Theology Thu Telzawkna (Better Understanding of Christian Theology)\nLeitung Pawlpi (Catholic Church) 1054 kumin hong kitam aa, RC pawlpi leh Orthodox pawlpi hong piankhiat-aa kipanin pawl tuamtuamte hong piangkhia ahi hi. Hih kikhenkhap ma-in Nicence Thupum (Nicence Creed) ci-in upna pulaakna AD 324 kumin Leitung Pawlpi in na neikhin aa, Khristian khempeuh ii a neihkhop uh upna pulaakna ahi hi. Tua Nicence Thupum sungah Pawlpi ih cih pen pumkhat (one), siangtho (holy), leitung bup huam (catholic) leh sawltakte tawh kizom (apostolic) ci-in ki-um hi. Hih thulite a nengtawn-in sut ding cileng laimai hong huamzek ding hi.\nA kidawk mahmah thu khat in Pawlpi ih cih pen pumkhat hi takpi-a, Khrih’ pumpi sungah pumkhat hihna in kua pawl, kua pawl cilo-in pawlpi khempeuh in ih kepcin ding ahi hi. Hih tang tawng pek pan-aa a omsa kipumkhatna ih neihtheihkik nadingin Zomi Khristiante in Pasian’ thuthuk ih sinzek ding kisam hi. Khristian upna bulpite leh laingilte ih pawlpi ciatciat ah ahi zongin, ih kipawlna tekah ahi zongin ih sinding kisam hi. Tua bangin Khristian upna laingilte, ih neihkhop, Khristian thupomte ih sinkhop, theih nadingin a kibang laibu sung panin ei munsan ciatciat-ah a bul panin ih sinkhop ding a kisam ahi hi.\n3. Pawl Dangte tungah Lungsim Hoih Neihna (A New Attitude towards other Denominations)\nZomi Khristiante sungah kilemkikna a omtheih nadingin pawl dangte tungah lungsim hoih leh muhna dik ih neihding kisampha mahmah hi. Khrih sungah unau-sanggam khat ih hihna, Khrih nungzui tekmah ih hihna hangin khat-le-khat kithupisim-aa lungsim kongkhakte ih kihon ding kisam hi. Hih laimun-ah laigelhpa in kilemkik nading leh kipumkhat theih nadingin RC pawlpi tungah a lungdamna thu leh thupi a sakna thu a pholaak nuam hi. RC pawlpi in, “RC pawlpi lo-in gupkhiatna kingahlo-extra-ecclesiam nulla salus)” cih thu bullet mahmah ngei uh aa, kum za tampi tua upna tawh kalsuan uh hi.\nAhi zongin Vatican Council Nihna (1961-1965) sungah Pope John Paul XXIII in tua upna satkhamin RC ahilo Khristian dangte (Protestant Christians) pen a kikhenkhia sanggamte (separated brethren) ci-in thu-umkhial (heretics) in hong ngaihsun nawn kiuhkeuh lo uhhi. 1995 kum ciangin Pope John Paul II in RC pawlpi khempeuh ah a laihawmna sungah ‘Amaute pumkhat a suah nangun-Ut Unum Sint)’ cih bulphuh aa, RC pawlpi ahilo pawl dangte tawh kitelsiam na nei-a: Pasian’ umlote (atheist) bangin ngaihsut nawn het lo-in, Khrih’ nungzui Khristian taktak-aa ngaihsut ding limgen pah mahmah hi.\nHih bang thute pen kipumkhat nading leh kilemkik theih nadingin a tawsawn mualsuangpite hi a, RC pawlpi’ matutna lianpi khat ahi hi. Lungsim kipiakna (openess) pen kilemkik theih nadingin Khristian pawlpi sungah a kisam pha mahmah thu hi a, tua in khatlekhat kisansiamna leh kithupisimna piangsak hi. Khristiante’ kipumkhat nadingin mun tuamtuam leh gam tuamtaum-aa mite’ hanciamna leh a bawl uh thuhoihte ih etteh ding zong kisam hi. Pawl dangdangte tungah lungsim kipiak theih nadingin khat-le-khat kitelkhialhna leh kitelkhial theih nadingaa amanlopi-a kigensiatna thute (misinformation) khempeuh ih paikhia ta ding hi.\nKhristiante in pawl dangte’ tangthu dik leh upna mante kipumkhatnopna lungsim tawh ih sin takpi ding hi. Kipumkhatna leh kilemkikna zingni hong suah khit mah bangin kimawhsakna leh kigensiatna hunte zong kum zalom 20th hunin beikhinta hi. Kipumkhatna hun sungah tu laitak ih nuntak mah bangin kideidannate pelin, Pasian’ lenggah huanah na ih sepkhop theih nading a thukzaw leh a zaizawin ih kizopsawm ding hi. Kilemkik nading leh kihotuah theih nadingin eite in kikupkhopna hunpi sungah ih lutkhin zo aa, kilangpan hunte ih paisankhinta hi.\n4. A Thukzaw-in Pawlpi Khat-le-khat Kizop Ding Kisam (The Quest for a Deeper Inter-church Relationship)\nKilemkikna ih cih pen a taktakin ngaihsut thu bek hi lo a, ih nuntakna leh khat-le-khat ih kizopna sungah ih zatpah ding thu ahi hi. Kim-le-pam ih nuntakna sungah a taksuak ding ahi hi.Tua thu pen Lai siangtho sungah na om aa, Pasian leh mihingte’ kizopna sungah taksuak takpi in, tangthu sung-aa om pawlpite’ nuntakna ah na kilang hi.\nHih kilemkikna Zomi Khristiante in a nuntakna sungvuah a neih takpi ding kisam hi.Tua bangin kipumkhat theih nadingin a phualphual-a a ki-uktawm pawlpi pan a lianzaw kipawlna dongah program tuamtuamte ih bawl ding kisam hi. Biakpiak khopna, sinkhopna, conference neihkhopna, seminar neihkhopnate ih kizopna a thukzawk nadingin ih neikhawm ding hi. Ih tual nuntak-khantoh nadingin pilna lamah, cidamna lamah, khantohna a tuamtuamah na ih semkhawm ding-aa, tua in ih kimlepaam-a thupiangte leh ih kisap nate hong theisak ding hi. Khristian biakna ih cih pen zuih kul biakna ahih manin itna, daihna, kilemkikna, leh kimaisaknate ih nisim nuntakna sungah ih bawlkhawm takpi ding hi. Khristian biakna in sepna tawh itna a lakkhia biakna hi aa, ngaihsunsun cih ciang bek hilo-in sep takpi hong kal biakna ahi hi.\nKhristian pawl tuamtuamte sungah kibatlohna tampi takmah a dil a sai-in om hi. Kipumbatna ahilo kipumkhatna Zomi Khristiante sungah ih neih nading ih hanciam ding hi. Ahang in Khristian biakna in kipumbat biakna hilo-in kipumkhat a hanciam den biakna hi zaw hi. Ama pumpi dinga Pawlpi a phut Jesuh Khrih in koici bang-a biakpiakna pia ding, bang thukhun nei ding cih aneng atawngin hong hilh zenzenlo hi.\nHihte pen pawlpi tuamtuamte in tangpek Sawltakte’ hun aa kipanin a bawltawm uh zuih-ngeina (tradition) hi zaw hi. Jesuh Khrih in ahih leh lungdamna thu laingek ahi itna, kipumkhatna leh gamthak nasepnate zuih-ngeina dingin hong bawlsak bek hi. Zomi Khristiante adingin a kibanglo zuih-ngeinate bulphuhluat loh ding hun hita hi. Pawl dangte Khrih’ nungzui Khristiante mah ahih lam thei-in sangsiam-aa ih thupi sim ding ahi hi.\nZomi Khristiante nungta khawmin, sinkhawm-a, khangto khawmin, a tawpna-ah minam leh Pasian aading sepkhawm ding uh hi. Bang hang hiam cihleh amaute in To khatbek, Upna khatbek, Tuiphumna khatbek leh Lai Siangtho khatbek a nei uh hi. Hih in kilemkikna man hi a, Zomite’ tual nuntakna sungah Pasian’ gam ih phuh nadingin kum zalom 21st sungah hong tou thulian pen khat ahi hi.\n(Hih thului pen Rev. Dr. Simon Pau Khan En in Yangon Chin Catholic Fellowship (YCCF) te’ Ruby Jubilee Commemorative Magazine (1968-2008) sung-aa, “Reconciliation amongst the Chin Christians” cih Manglai-in a gelh laimai 294-299 pan a ka tei ahi hi. Zomi khempeuh in simta peuh leh cih deihsak kahih manin hong puak ka hihi. Mr. Suang Khen Pau)\nPrevious: Mihaute’ Hauh dan thusim (5) ~ Mungpi Khupson\nNext: Lai tawh kisai sepna ~ Rev. Khup Za Go\nMyanmar kumpi in khakhatsung in nasemding mi 23,204 gampualam ah paikhiasak\nKum 13 numeino khatin asihma apumpi Donate, midang 8 in nuntaklawh\nZAM Thupuak :: 14 Jul 2019 (UN kalsuanzia tawh kisai thute)


url: =Tulaai Leitung Thuthang Tuamtuam Updates March 24, 2015 :: ZOMI DAILY\nposted on 25 March 2015 at 9:11 am Lomkholna: Khawmpau, Myanmar, News, World, Zomi\n· Germany gamte Vanleeng Germanwings Airline Airbus A320 Flight 4U9525 Piantit gam Barcelonnette khuapi leh Digne khuapi kikaal guamthuukpi sung ah March 24, 2015 ni in kia hi. Atung ah khualzin mi 144 leh Vanleeng naseem mi 6 akigawm 150 tuang a khat zong nungta lo in sikhin uhhi. Tuitung a kia hilo ahihma in vanleeng nangawn athem aneng in puakkham gawp himah leh Vanleeng taangthu anakeem khinkhian Blach Box peen tawm thei uhhi.Piantit Piantit kumpi pa Hollande in akiatna thu kakan saan uha, German kumpi nu Markel zong kahopihding ci in gen hi.BBC\n· Canada gamte in Syria gam sung a IS te phualpi teng abanban in Vanlam tawh Nahtnag-um khiatdeudeu tading ci in Cannada Prime Minister Stephen Harper in March 24, 2015 ni in genkhia hi. Iraq gamsung ah bel gaalkaap siam 70 tawh Kurdish te amakaih laaitak uh zong ahihi. IS ten Syria gam sung ah naupang kumcing lo 400 vaal 2015 kum sung bekbek in IS gaalkaap ding man uhhi ci in UN te pulaakkhia uhhi. NATO gampawl sungpan IS do gamte lak ah Canada peen tun anihna gam ahihi.VOA\n· Shan gam saklam a om Kokang huangsung ah kawlgal kaap leh leh Kokang kikaapna March 24, 2015 ni nikhat bekbek daai sam hi. Ahizong in kawlten gaalkaap kaaikhawm in behlaplap laaitak ahihman in asawtlo khat in muhnop mahmah ding ongluut masasa asaipahpah ding kigingkhin ung ci in MNDAA makaai U Tun Myint Lin in genkhia hi.BBC\n· 2015 kum kawlgam kiteelpi na ah encik ding leh avilding in US gam a phualsaat Carter Center te leh EU te ongpai in suakta tak in nasemding in Kawlgam kiteelna vaaihawmpi pawl in March 24, 2015 ni in phalna pia ta ci in kiteelna thu vaaihawm pawl in genkhia uhhi.VOA\n· Leitung ah Kineihsiam mahmah minthang lah ahi UNHCR Ambassador zong ahi Angelina Jolie Cancer natna pan suaktaakna angah theihna ding in Anaubu teng atkhia in paaiding ci in March 24, 2015 ni in mipi zaakding in amah le amah in taangkokhia hi.BBC\nKhialhna te Ngaihdam bawm ah maw\nPrevious: Satan in Pasian nasem te zong subuai ~ Dr. Ngul Khan Pau\nNext: A Lian A Kang Tokhom Thukhenna ~ Rev. Zam Khat Kham\nZomi Nam Ni 2017 Melbourne ah noptak kizo ~ ZAA\nNa tate’n nang hong sun leh na lungkim diam? ~ Dr. Pum Khan Pau


url: =Tonzang vai ngaihsut ding pawlkhat :: ZOMI DAILY\nposted on 25 April 2015 at 8:36 pm Lomkholna: News, Thangboi, Zomi\nTonzang aa ih sanggam nu kawl palik zineisa nih in hong buansak ni pen tukha 11 ni hi aa apa in thu abawl nipen 20 ni hi.\nAngeina ah palik len (police station ) ah kha 1 sung akikhum theihna ding in thukhen zum in palikte’ tung ah remand apiak kul ahihi. Tonzang aa te zong piakhin hi. Tua khit ciang in gilbem (thong) ah kipuak ding hi. Tonzang bel thong omlo ahih man in thuneu nono ahih leh thu kikhen khit dong Tonzang palik len ah kikhum ding hi.\nAhi zongin tutung aa ih vai pen thulian ahih man in Falam puak kul hamtang ding hi. Thulian peuhmah pen Township level in lenlo aa, District level in alet kul hi. Township level in thukhen theihna power kum 7 ciang bek nei hi. Thulu khat ah asang penpen kum 7 ciang bek Township level thukhen zum in dan piathei bek hi.\nTedim district ih ngetnget hang ngahzo nailo ih hih man in tulaitak aa ih district ahi Falam puak kulding hi.\nIh misok tegel pen tulaitak thulu (article) nih bek tawh khih uh hi. Tua thulu nih lak ah alian penpen in art. 376 ahihi. Thulu khat pen palik/vuanthan(gov. Staff) thukhun palsat cih hilel aa palik pan khawlsakna hong hilel khading hi. Art. 376 pen kum 10 khawng hong hilel khading hi.\nTua ahih man in athu aliatna ding ih lunggulh leh hih anaui aa teng tawh ih khih zawhding thupi ding hi.\n1. Numeino nupen ih palik te’n kidnap (ျပန္ေပးဆြဲ) – thatang tawh taiikhiat pih- ahih man in tua thulu khat hong behlapna ding\n2. Abuan pen mi nih ahih manin mihon tawh buan (အုပ္စုလိုက္မုဒိမ္းက်င့္) cih thulu tawh hong khihsakna ding\n3. A kum 14 hipan ahih man in kumcing nailo buanna (အရြယ္မေရာက္ေသးသူအား မဒိမ္းက်င့္မႈ) tawh hong khihsakna ding\nAtung aa teng thum tawh khihzo leng atawmpen sihdan thuak ding uh hi.\nTua teng tawh khihzawhna ding akisam thute\n1. Numeino nu thukhen zum ah thu akisit teh ama’ kam mahmah pan atung aa teng alut theihtheihna ding aa gen ding\n2. Teci teng in zong atung aa thu 3 tawh matzawh theihtheihna ding aa gen ding\n3. Teci lakpan athupi penpen ah a unu’ pasal (ih makpa) ahi hi. A ma’n “hih tegel ka naunu alading in sawl zenzen keng” (asawl sawmvei phial zong in) hong ciziau leh thu khempeuh akizo hiziau hi.\n4. Siavuante’ recommandation letter (ေဆးေထာက္ခံစာ) zong thupi mahmah ding hi. Ei’ gente tawh hong ki tukalh lohding thupi ding hi.\nFalam dong kipuak ding ahih man in ih thu pen a kum in hong sawt ding aa sum le hun tampi ih beilawh ding hi. Hih misok tegel akithat phial ahizong in ih naunu’ thuakna dam tuanlo ding ahih man in hoihtak thukhualna tawh ngiahsut huai kasa hi.\nPrevious: ZAM Thupuak :: 26 April 2015\nNext: Doctorate Degree muthak – Dominic Thangminleng


url: =1Q2019 Sabbath School Lesson | Patmos Panin Lungdamna thu ~ MUC\n1Q2019 Sabbath School Lesson | Patmos Panin Lungdamna thu\nAdmin 9:00:00 PM Articles, Sabbath School Lesson\nPatmos Panin Lungdamna Thu\nTuma kum 2000 val hunlai-in sawltak John in a up thu-ah cihtak ahih manin Aegean Tuipi-ah om tuikulh neu khatah hawlkhiat thuak hi. Uham khit nungah Roman kumpi bawlsiatna thuak hi. Sabbath nipi khat Jesuh Khrih tung pan mangmu hi. Jesuh Khrih in gimna thuak Ama nasem Johan thaguan hi. Pasian in John tungah, Mangmuhna khat khit khat, a piak thute in pawlpi omzia leh Topa hong pai ding a ngak a mite thuak ding thute pulaak khol hi.\nJohn in ama tungah a kilaak thute laizial khatah “Jesuh Khrih in a pulaak thute” ci-in ciapteh hi. Tua thute in Jesuh in van a kahtoh a kipan vantungah a sep thute leh a hong pai kik ciangin a sep ding thute hi. Khang khat khit khang khat a Khristiante in nisimin a thuak gimnate panin Khrih’ ompihna leh Ama vangliatna sungah lungmuangin a om ding uh hong hilh hi. Tu quarter sungin Mangmuhna Bu sung thute i sin ding hi. A neng a tawngin i en zo kei ding a, ahi zongin a thuguipite leh a bulpi zaw deuhteng i en ding hi. Mangmuhna Bu in a mite aa dingin Jesuh a nunna, a nasep, a sihna pulaak ahih manin limtak i sim ding kisam hi. A nuai a thute siksanin i sin ding hi.\n1. Lai Siangtho in Pasian humopna tawh kigelh hi. A kigelh a thute in Pasiankiang pan hong pai thu hi-in, mihing in ama kammal tawh tua thute pulaak hi. Thuciam Lui hunlai-in Pasian in a mite tungah limciinna tuamtuam tawh a thuhilh mah bangin John tungah zong tua bangin hilh hi.\n2. Mangmuhna Bu sunga genkholhnate in leitung pian a kipan leitung bei dongin a piang dingte hi. Mihing ngaihsutna siksan lo-in, a kammal zat, limciinnate, a thupiangte siksanin Lai Siangtho in bang thu gen hiam cih siksan thusinna hi ding hi.\n3. Mangmuhna Bu a thuzuanna zia in genkholhnate i tel nadingin hong huh hi. Khenthum siksanin i sin ding hi.\n( a). Mang. 1: 9 – 3:22, John hunlai-a pawlpite thu in tuhun pawlpi omzia pulaak hi.\n( b). Mang. 4: 1- 11: 8, John hun a kipan leitung bei hun dong pawlpi omzia\n( c). Mang. 11: 19 – 22: 5, hun bei ding a thupiang dingte hi.\n4. Mangmuhna Bu sunga genkholhnate in Khrih mitsuanin kigelh ahi hi. Khrih bulphuhna bek in limciinna, gentehnate hong theitelsak ding hi. “Hih laibu a sim mite mi hampha hi a, hih thu kigente ngai-in, hih laibu sungah a kigelh thu a zuite zong mi hampha mah ahi uh hi. Banghang hiam cihleh hih thu kigente a tun ding hun hong naita hi” (Mang 1:3). Topa hong pai ding a ngak mite aa dingin Mangmuhna Bu in theihding, zuihding thute pulaak hi.\nTranslated by Dr. Mungpi\nLESSON 1 Dec. 29 – Jan. 4\nTu Kaal Sung Sim Ding: Mang. 1: 1-8; Jn. 14: 1-3, 29; Thkna. 29: 29; Rom. 1:7; Phil. 3:20; Dan. 7: 13, 14.\nKAMNGAH: “Hih laibu a sim mite mi hampha hi a, hih kigente ngai-in, hih laibu sungah a kigelh thu a zuite zong mi hampha mah ahi uh hi. Bang hang hiam cihleh hih thu a kigente a tun ding hun hong naita hi” (Mang. 1:3).\nMangmuhna Bu sung a hilhkholhna thute in, Aegean Tuipi-a om suang tawh kidim tuikulh Patmos -ah tuma kum zalom 19 vallai-in nungzui John tungah Pasian in a lahkhiat thute hi ( Mang. 1:9). Biakpiakna munte-ah a gingin simkhia un,”ci-in Mangmuhna Bu sungah sawlna om hi (Mang. 1:3). Tua bangin a simkhia mi hi taleh a thungai mi tungah thupha om ding hi. Tua banah Mangmuhna Bu sung thute a zui khempeuh tungah thupha om hi (Mang. 22:7). Mangmuhna Bu in Pasian in a mite itna thu pulaak hi. Tua thute in nuntak hun tomin, mitphiat kalin a bei mang thei mihing’ nunna banah Jesuh sungah hotkhiatna leh hotkhiatna thu kizelhsak ding sapna ngah ihihlam hong hilh hi.\nLai Siangtho genkholhnate in khuamial sungah meivak tawh kibang hi (2Pet. 1:19). Tua thute in i nuntakna hong makaihin lametna hong guan hi. Tawntung Pasian’ gam hong tunpih Khrih hong pai mateng tua thute i kisam hi.\nMang. 1: 1, 2 sim in. Mangmuhna Bu ii thulu in thupitna bang nei hiam? A thulu in Mangmuhna Bu kua thu kigelh hi, cih pulaak hiam?\nMangmuhna Bu in “Khrih A Hong Kipulaakna” kici hi (Mang. 1:1). “Apocalypse” cih kammal a khiatna in “kilangkhia’ ‘pulaakkhia’ cih khiatna nei hi. Mangmuhna i cih in Jesuh Khrist a hong kipulaakna hi; Amah mah a hong kilaakna leh Ama thu hong genkhiatna hi. Mangmuhna Bu in Pasian in Jesuh Khrih tungtawnin a hong pulaakkhiat thu hi-in, Jesuh thu bek a pulaak thu bulpi hi (Mang. 22: 16). A mite tungah Amah mah a hong kipulaakna leh a mite a hong itna hong hilh hi. Mangmuhna Bu sung thu bulpi in Jesuh hi. A thupatna-ah Khrih pulaak masa-in (Mang. 1: 5-8), a pulaak nunung pen zong Khrih thu mah hi (Mang. 22: 12- 16). Daniel a kipan Mangmuhna Bu in thuman pulaak hi. I gen khempeuh a kipan eite lamet khempeuh in Jesuh hi. Amah in David Suan, David Tapa, Zingsol hi.” Ellen G. White, Testimonies to Ministers and Gospel Workers, 118.\nMangmuhna Bu in Lungdamna Thubu 4 sunga thute mah pulaak hi. Gospel Bu sunga Khrih nunna, a mite aa dingin a nasep a pulaak thute tawh kizomin Mangmuhna Bu in zong pulaak hi. Mangmuhna Bu in Jesuh nunna zia leh a nasep a thakin pulaak hi. Gospel Bu in Jesuh sihna pan a thawhkikna leh vankahna thu pulaak nunung pen hi. Hebrew Laikhak sung a mah bangin Mangmuhna Bu in, Jesuh in vantung biakbukah Kumpi, Siampi nasep kipatna thu pulaak hi. Mangmuhna Bu leh Hebrew om kei leh, a mite aa dingin vantungah Jesuh nasep i thei kei ding hi. Hebrew leh Mangmuhna Bu in ei aa dingin Jesuh’nasep hong hilh hi.\nJohn 14: 1-3 sim in. Koi bangin tu laitak Jesuh vantungah a nasep leh a hong kamciamte hong telthei zaw-sak hiam? Tua kamciamte in lametna bang hong guan hiam?\nA HONG HILH THU BULPI\nMangmuhna Bu a kigelh a kipan thute leh a hong pai-lai ding thute pulaak hi (Mang. 1: 1). Genkholhna kimkhat tangtung khin a, a tangtunglai ding zong om hi. Mangmuhna Bu 1- 11 in kum zalom khat pan leitung hun bei ciang huamin a piang dingte bulphuh hi. A lian 12 – 22 kikaal sunga a gen thute in Khrih a hong pai kik ding thute bulphuh hi. Genkholhna khempeuh in bang bang a piang zongin Pasian in na khempeuh uk hi, cih hong hilh hi. Lauhuai thu piangte lakah Jesuh Khrih in a mite tawh hong om khawm hi. Genkholhna thute in i nunzia ding leh Khrih hong pai ding kiginkholh nading deihna bulpi hi.\nThkna. 29: 29 sim in. Bang hangin thuthuk pawlkhat hong kihilh lo hi, ci-in hong telsak hiam? A hong kihilh thute in bang deihna nei hiam? Bang hangin tua thute hong kihilh hiam? Mang. 22: 7, 8.\nMailam thu ding theihnopna lungkim ngah nadingin genkholhna hong kipia hi lo hi. Mangmuhna Bu in theih dingin a thupi mailam thute hong hilhkhol hi. A hong piang ding thute thupi-sim ding kisam a kigenkholhna thute in Pasian tungah kinga-in, a thupiak bangin a nungta dingin hong hilh hi. Kum zalom tampi sung mihing in upmawh thu leh thutak kihel lo lawp upna siksanin Khrih hong pai ding hi, ci-in tangko hi. Leitung bei-ta ding hi, ci-in um ahih manun a neihsate uh zuakin Pasian nasemin mun khat pan mun khatah zin kawikawi uh hi. Ahi zongin amau lamet bangin leitung bei hun hong tung nai lo ahih manin tua mite in lungkia, thaneem uh a, lungmang uh hi. Pasian in a piang ding thute a hong hilhkholh pen eite aa dingin thupha hi. Ahi zongin genkholhna umkhial, kizangkhial kha thei hi.\nJohn 14: 29 sim in. Genkholhna ii ngimna tawh kisai-in bang thu laigil pulaak hiam?\nLimciinna Nei Kammal\nMang. 13: 1; Dan. 7: 1-3; Eze. 1: 1-14 sim in. Hih mun thumteng in bang pulaak ciat uh hiam?\n“Khrih in ama vantungmi sawl a, a nasempa John kiangah hih thute a kilangsak hi” (Mang. 1:1). Greek tawh kigelh Lai Siangtho in ‘lak’ cihna munah ‘limciinna zangin lak’ cih khiatna nei hi. Greek tawh kigelh Thuciam Lui (Septuagint) sungah zong Daniel in Kumpi Nebuchadnezzar tungah a piang ding thute sumngo, ngun leh sik tawh kibawl milimpi tungtawnin pulaak hi (Dan. 2: 45). John in zong limciinna kammal mah zangin a piang ding thute pulaak hi. Kha Siangtho in makaihin, John in a muh tua limciinnate limtak ciamteh hi (Mang. 1:2).\nTua ahih manin Mangmuhna Bu in limciinna tuamtuam zangin a pulaak thute a kammal bang lianlian a, a khiatna gen ding hi lo hi. Lai Siangtho i sim ciangin i sim kammal in khiatna dang nei lo-in, tua bang mahin san ding hi mah taleh, genkholhnate ahihleh tua bang hi lo-in, limciinna nei ahih manin a khiatna nei ciat uh hi. Limciinna kammal zangin kigenkholte tangtung takpi hi.\nMangmuhna Bu sunga limciinna tawh kipulaak genkholna thute in thuman i theih nadingin hong huh hi.Tua limciinnate a khiatna i pulaak ciangin kidop ding kisam hi. Deihkaihna, mihing ngaihsutna siksan lo-in tua limciinnate i tel na dingin Lai Siangtho mah siksan ding kisam hi.\nMangmuhna sunga limciinnate in Thuciam Lui sung panin kila hi. A bei-sa hun a thupiang pulaak kammalte zangin mailam thu piang ding hong hilh hi. Pasian in a beisa hunin a mite a hotkhiat mah bangin mailamah zong a mite hong honkhia ding hi. A mite aa ding a sep ngei bangin mailamah zong hong sem ding hi. Mangmuhna Bu sunga limciinnate i tel nadingin Thuciam Lui sunga kigen thute limtak i kankhiat ding kisam hi.\nPaul laikhakte sungah hopihna kammal a masak mah bangin Mangmuhna Bu sungah zong hopihna kammal kimu masa hi. Mangmuhna Bu in John in ama nuntaklai Asia Minor gamhuam sunga om pawlpi sagihte a laikhak hi (Mang. 1:11). Ahi zongin Mangmuhna Bu in tua mite aa ding bekin a kigelh hi lo-in Khritian khempeuh aa dingin a kigelh ahi hi.\nMang. 1: 4, 5; Rom. 1:7 sim in. Hopihna kammal a kibangte leh kua in kua tungah hopihna kammal hi, cih kimu hiam?\n“Dikna leh nopsakna note tungah om ta hen” cih hopihna kammal in Greek laimal ‘charis’(hehpihna) leh Hebrew pau-in ‘shalom’ (lungnopna) kizang kammal hi. Hehpihna leh lungnopna hong PIA PA in thumgawm Pasian khat hi, ci-in limciinna tuamtuamte in thumgawm Pasian khat pulaak uh hi.\nPa Pasian in ‘a beisa hun, tuhun, leh mailam hunah zong a om tawntung ding a Vanglian Topa Pasian hi’ (Mang. 1:8; 4:8). Hih in Yahweh “Keimah in Keimah,” a khiatna in a tawntungin a om ka hi hi (Pai. 3:14)cih pulaak hi.\nMeivak 7 in Kha Siangtho limcing hi (Mang. 4:5; 5:6). Sagih in kicing hi, cih limla hi. Meivak sagih in pawlpi 7 sunga nasem Kha Siangtho limcing hi. Meivak sagih in, mun khempeuh a om Pasian’ mite in amau nasep a zawh nadingun amaute lakah nasem Kha Siangtho limcing hi. Jesuh Khrih ahihleh min thum tawh kipulaak hi: Tuate in “Thuman takin teci pang,’ ‘ sihna pan a thokik Tapa upa,’ leh ‘leitung kumpite tungah ukna aana nei’ ci-in kipulaak hi (Mang. 1:5). Hih kammalte in Jesuh in singlamteh tunga a hong sihna, sihna pan a thawhkikna leh vantungah minthanna tawh a omna thu hong hilh hi. Tua khit ciangin John in Jesuh nasepte hih bangin gen hi.\n“Eite hong it a, ama sihna tawh i mawhna panin eite hong suaktasak a, Ama Pa Pasian’ na a sem dingin siampi leh kumpi za-ah a hong koih hi (Mang. 1: 5, 6). Greek kammalin “Eite hong it” cih kammal in a tawntungin Khrih hong itna – a beisa, tuhun leh mailam thu pulaak hi. Jesuh in singlamteh tungah a nunna hong pia-in, tawntung sihna panin eite hong honkhia hi.\nEph. 2:6; Phil. 3:20 in sihna pan thokikin Jesuh tawh a nungtakhawm ding mite hong hilh hi. Koi bangin siatna dim hih leitungah, Khrih sungah vangliatna tawh kidim tua nunna, kumpi leh siampi hihna sungah nopna na ngah hiam? Koi bangin hih thu in i nunna zia hong huzaap hiam?\nMangmuhna Bu Thupatna\nMangmuhna Bu thupatna in THUBU mungtup pupaak hi: Tua in Jesuh in vangliatna leh zawhna tawh hong pai ding hi. A thukhupna-ah zong a hong pai kik ding Khrih’ kamciam pulaak kik hi (Mang. 22: 7, 12, 20).\nMang. 1: 7, 8 sim in. Hih sunga thute in Dan. 7: 13, 14; Zechariah 12;10; Matt. 24: 30 sunga genkholhnate bulphuh hi. Jesuh hong pai kikna bang pulaak uh hiam?\nNa khempeuh, thu khempeuh in Khrih Nihvei-na a hong pai ding manawh hi. Tua in leitung siatna bei nading, tawntung vangliatna dim leitung a hong kipat nading, siatna, gimna leh sihna pan suahtak hun hi ding hi.\nThuciam Thak Lai Siangtho’ pulaak mah bangin Mang. 1: 7 in Khrih in Ama pumpi, vangliatna, minthanna tawh hong pai takpi ding hi, cih pulaak hi. Amah a thah mite a kipan mi khempeuh in Ama hong pai mu ding hi. Khrih hong pai ding ciangin a tuam vilvel thawhkikna om ding a, tua sungah Amah a thah mite hong tho ding uh hi. Amah a ngak mite la dingin hong pai ding a, vantung hehpihna, itna a nial mite tungah thukhenna hong tung ding hi.\n“Amen, Hi takpi ding hi” (Mang. 1:7) cih thu in Khrih hong pai takpi ding hi, cih pulaak hi. Greek laimal ‘nai’ leh Hebrew pau-in Amen a khiatna kibang hi. Hih kammal nihte in a hi taktak thu pulaak hi. Mihing Tapa in meii tung tuangin a hong pai ding hun nai mah mah hi, cih thu upna in nisim nunna zia awlmawh lo-in hong omsak lo ding hi. I sepna khempeuhah thumanna, cihtakna leh lungsim siantho-na tawh hong kidimsak hi. Ellen G. White, 4T., 309.\nMi khat in a kamciam a tangtunsak ciangin a thumanna kimu hi. A tangtung khin kamciamte hangin Pasian in Ama kamciam Nihveina tangtung takpi ding hi, ci-in lungmuanna na nei hiam?\nNgaihsutbeh Ding: Ellen G. White, “The Study of the Books of Daniel and the Revelation,” 112 – 119 in Testimonies to Ministers and Gospel Workers.\nPasian in a pawlpi a makaih ding leh hamsatna a om ciangin tha guan dingin Amah mah hong kilaak hi. Topa in Amah mah Daniel Bu sung leh Mangmuhna Bu sungah hong kilang hi. Mi khempeuh in tua thuthukte a theih dingun hong kilak hi. Tua thuthukte in John hunlai-a mite aa ding hi taleh tuhun mite aa dingin a hong kipia thuman thu hi. Genkholhna kimkhat tangtung khin a, kim khat in tu laitakin tangtung laitak hi. Kim khat in a hihleh leitungbei nadinga a hong piang ding thute hi-in, leitung ukpa Satan in vantung Pasian a langdo-na khempeuh beisiangin, tatna ngah mite in leithakah nopna tawh nungta tawntung ding thute zong hong lak hi.\nMangmuhna Bu sim kul lo hi. Bang hang hiamcih leh telhak lua hi,” kuamah in ci kei hen. Thuman theihnopna lungsim tawh Mangmuhna Bu a sim mite tungah, John tungah thuthuk a lak Pasian in vantung nopna pia ding hi. Tua thuthuk theinuamin a kan mite tungah Pasian in a thuman hilh ding hi. Pasian in a kamciamsa om bangin, Mangmuhna limtak a simin, tua thuman a nuntakpih mite tungah thupha om ding hi.” Ellen G. White, The Acts of the Apostles, 583 – 585.\n1. Mangmuhna Bu in Jesuh Khrih a hong kilaakna ahih leh bang hangin tuhunin mi tampi in thupi ngaihsut lo uh hi ding hiam? Khristian biakna sungah Mangmuhna Bu mite’ sanzia bang kimu thei hiam?Bang hangin Mangmuhna Bu sung genkholhnate in lau-na tawh kizom hiam?\n2. Kamsang zuau-te gen hun bei ding a thupiang ding a kigenkholh thute Jesuh hong pai ding cih a kipan a tuamtuam a tangtung lo genkholhnate ngaihsun in. Upna takpi tawh tua bangin gen uh hi mah taleh, a tangtung lo tua bang genkholhnate in bang siatna piangsak hiam? Koi bangin mite in tua thute um hi ding hiam? Tua thute hangin mite’n Khristian bangci muh hiam? Genkholhnate um-in, hun bei nadingin a piang thute koi bangin genkholhnate mi tungah hilh ding i hiam?


url: =Tulaai Leitung Thuthang Tuamtuam Updates Jan 2,2015 :: ZOMI DAILY\nposted on 3 January 2015 at 9:27 am Lomkholna: Khawmpau, Myanmar, News, World, Zomi\n· AUSTRALIA AH ZOMI SIAVUAN( DOCTOR ) SUAK THAK:\nTedim khua, tuun, Sydney khuapi aa ateng, Dr James Suan Za Dong ( Dr Dong No) leh Dr Maisie Dong-te nupa’ tanu Lia Cing San Niang ( Sandy Dong) in, December 18, 2014 ni-in University of Western Sydney panin MB,BS Lukhuneelkaai ong ngah khia aa, Australia gam Zomite sungpan pilna saang Lukhuneelkai ngah ong ki thuap toto ahih manin ong deihsak i biak Pasian’ min lungdamna tawh kipaakin i phat hi.\n· Israel Prime Minister Benjamin Netanyahu te party ahi Conservative Likud party makaai kiteelna ah makaaipiding in Netanyahu mah January 1,2014 ni in kiteelkik hi. Ongtungding March kha kiteelpi na ah Benjamin Netanyahu in Prime Minister demkik thei bektham lo in ngahkik maikhading in akilam etna thu Tel Aviv khuapipan Jan 2,2014 ni n genkhia hi. voanews.com\n· Japan gammi nungakcing kum 22 apha Buddhist biakna tawh kisai thutelkan khat December 26 ,2014 ni in India gam Bihar state sung ah India gammi Pasal 5 in lam hilh kineih in nakeemcip uha, tuabek hilo avangtuamtuam te nahuhksak kawikawi uh ahihman tua migilo 5 te lak ah 3 January 2 ni in India palik te man uha, 2 zongzong laai tak uhhi. abcnews.com\nPrevious: Nelson Mandela (1918-2013) ~ Hau Za Cin\nNext: Kelsa ~ Hau Za Cin